qundao/data-zh-poetry huggingface dataset:
石湖兩帖還李推官
作者：陳造
朝代：宋

石湖老子家蓬丘，一笑俯作人間遊。
風度人品第一流，結字亦復無朋儔。
還軫蓬丘俄十秋，恍開此帖揩病眸。
便若執鞭侍瓊舟，狂奔渴驥騰驚虬。
斷圭折劍紛然投，蜚虹曳霞爛相繆。
人間至寶人貪求，無閭珣琪雍琳璆。
彼此輕重寧其侔，借我肯作一月留。
我癡不減顧虎頭，還君孰視仍牢收。
愛護幸免惡客偷，亦幸不污寒具油。
石湖生日致語口號
作者：陳造
朝代：宋

壽筵高敞老仙家，簾影中間五色霞。
碧酒舊須麟作脯，雕盤新薦棗如瓜。
玉壺縹緲非塵世，金狄依稀記歲華。
勝日年年欹醉帽，鬢香長點吉雲花。
示師文
作者：陳造
朝代：宋

樸樕已非材，骯髒遽成翁。
生無適時具，何向不涂窮。
頼結文字緣，人士飽過從。
三年尉山邑，趣操有同風。
博古得二臧，秀發仍兩鍾。
蔣侯厚本學，落筆語更工。
我卜當塗居，薪米耐闕供。
從渠得琢磨，遺汝不己豐。
士生在知道，寡陋難言功。
會理貴博觀，受物由虛中。
潢汙不揚漪，大江日傾東。
遲汝草靈光，一觴壽乃公。
示阿泰三首·其一
作者：陳造
朝代：宋

曾倚新晴望海天，天容海色湛相鮮。
奩中遥點羣鴉影，萬舶千艘忽過前。
示阿泰三首·其三
作者：陳造
朝代：宋

老稚懸知樂有餘，迎門先問小於菟。
風烟滿眼山環海，對酒還曾斲句無。
示阿泰三首·其二
作者：陳造
朝代：宋

官上依然四壁空，訟庭人寂每從容。
看家不爲穿窬計，老去登臨分外慵。
祈雨而應范簿有詩次韻四首·其一
作者：陳造
朝代：宋

蒼黄日日冒黄塵，敢意誠通主雨神。
曉起遽聽沾足報，天心政爾念疲民。
祈雨而應范簿有詩次韻四首·其三
作者：陳造
朝代：宋

久無音信日邊來，憂國誰憐愴老懷。
想見天顔歡喜甚，鴛鴻入賀滿堯街。
祈雨而應范簿有詩次韻四首·其二
作者：陳造
朝代：宋

瓣香親謁睡巖龍，高卧逶迤豈自公。
巖下望龍須一怒，向來作止繫凶豐。
祈雨而應范簿有詩次韻四首·其四
作者：陳造
朝代：宋

山城粗滿望霓心，老去私憂念自深。
更祝今宵繼疇昔，併煩魯史紀爲霖。
祈雨齊雲樓
作者：陳造
朝代：宋

波凉魚初浮，露下蟬罷警。
胡床俯前池，妙意吾已領。
主人絕俗姿，此地背塵境。
霜華耿玉宇，璇漢轉金餠。
桂娥不無情，與客閑弄影。
紅妝擁千蓋，環坐殊秀整。
盤珍供剝芡，水厄停煮茗。
清譚略逕庭，快若客酲醒。
不辭僕頻更，頗覺夜彌永。
明朝雨一尺，重約追霽景。
但恐閑麈尾，鼓吹閙蛙黽。
適聽步虛聲，縹緲碧雲頂。
神居實師退院作偈留之
作者：陳造
朝代：宋

瞿曇住西域，說法度羣生。
羣生所依怙，目以不動尊。
惟其不動故，羣動皆攝受。
是時波旬種，百千萬眷屬。
排拫摧毀辱，蜂發雨矢集。
瞿曇如須彌，蜉蠓如予何。
亦如太虛空，雲翳自變滅。
砥柱中驚波，古今無少損。
不動而坐勝，妙力固如是。
子道已末法，衲子沈世紛。
競爲住院計，匪利即趨名。
就常不待招，逐有棧豆戀。
實師住神居，四衆所歸向。
云何得歸向，以師清修故。
雖爲衆歸向，不作患失想。
翩然挈瓶錫，去若釋嶠雲。
亦如箭辭弦，勢若不可挽。
自師掃積弊，羣魔尚遺種。
瞿曇昔去世，政以波旬故。
師行不回首，彼魔所願欲。
雖無末法病，或昧不動意。
請答四衆心，請爲神居地。
柅車折蜚錫，山立鎮故棲。
須彌自無恙，太虛自空曠。
衝波沄沄去，砥柱屹不知。
羣魔今末勢，殘雪行見晛。
我心寂不動，是瞿曇智力，是子大法權。
我不爲子道，子道可槩舉。
庸酌四衆心，爲子說此偈。
瞿曇設住世，與子同首肯。
祭龍
作者：陳造
朝代：宋

廣殿羅籩豆，脩廓振珮環。
帝觴初拜手，仙馭不違顔。
瑞霧浮空下，靈風拂袂還。
定知龍宛宛，千祀拱南山。
禱雨木欄堂四首·其一
作者：陳造
朝代：宋

池上客熟無那，池中魚不自濡。
安得凉烟泛坐，綠荷盡日跳珠。
禱雨木欄堂四首·其三
作者：陳造
朝代：宋

物享用達幽秘，政戾自奸陰陽。
我已泣刑白鶂，誰繼請烹洪羊。
禱雨木欄堂四首·其二
作者：陳造
朝代：宋

絕知豐凶有數，豈必天地不仁。
鵓鳩底用緘口，晨霞徒解欺人。
禱雨木欄堂四首·其四
作者：陳造
朝代：宋

醮壇煙斷金鼎，缺月印天一梳。
想知瞻望雲漢，君王寢帳猶虛。
禱雨福溪巖
作者：陳造
朝代：宋

我訪福溪巖，行行黍稌中。
人家打麥罷，鄰里笑語同。
迎官問來意，不信有藴隆。
淙激田間泉，詰曲走青虹。
此泉有餘用，此巖無闕供。
福巖真福地，爲民保年豐。
縹緲三花仙，蜿蜒千尺龍。
翛然乞靈地，陪此超世翁。
是巖既磨滅，是泉乃終窮。
洪慈小决擇，妙化符鴻蒙。
彼此猶屯膏，無乃坐怨恫。
稽首貢此言，庶其鑒丹衷。
禱雨鳳凰山二首·其一
作者：陳造
朝代：宋

跨鳳西來得好山，千年人與鳳俱還。
本規法席專嶄絕，先遣山靈鑿捍頑。
聞道碧泓嚴水印，試携清醥闖雲關。
此心炯炯龍應識，莫遣歸塗更厚顔。
禱雨鳳凰山二首·其二
作者：陳造
朝代：宋

人心神理未交孚，敢愛微軀走道塗。
雲氣滿山空夢永，秧畦夾澗就焦枯。
罷羸眼看號庚癸，感格吾猶愧鼓桴。
老去憂民心易折，龍公高卧得知無。
秋日
作者：陳造
朝代：宋

夢蟻浪多憂，隙駒如許遒。
凄凉一霜早，黄落萬山秋。
得失古青簡，漂零予白頭。
不因多病過，始覺此生浮。
程帥以古人名作詩見寄擬作謝之
作者：陳造
朝代：宋

胸次不平當近酒，熱官奮揚肯回首。
即今羊杜詩中仙，襄陽城中獅子吼。
我將仲子趨黄堂，孰看畢戰搴旌幢。
抗顔路塵旋行役，但有魂夢公之傍。
瀕海作宰我漫仕，留贊郡符真左計。
老夫已老子白丁，解頤與言游戲事。
駢羅隠服芙蓉裳，設張翰墨當絲簧。
敢向青山簡奇勝，有田肯賣吾倒囊。
如公端合穆王度，不靳尚作歸田語。
蓬萊朱金久已齊，還許遠來結鄰否。
程帥以詩見慰用韻謝之
作者：陳造
朝代：宋

平時聯輝星，轉首食既月。
誰能玄覽空，影事睨盈缺。
老子一掬淚，未憗謝天合。
生世岐高下，末路各一穴。
莊生悟浮休，荀粲枉悲咽。
公言敬書紳，聞道有先達。
程帥和陶二詩見憶次韻
作者：陳造
朝代：宋

我瞻西郊，雲停不雨。
鷄栖亂山，十舍千阻。
一書緘春，慰厲存撫。
望之或違，搔首企佇。
停雲釃之，蜚雨濛濛。
啟筒有獲，如渴吸江。
孤月河漢，輕颸牖窗。
憶侍誨色，杖屨後從。
盱衡推予，褒衮儷榮。
靡懷不傾，靡言不情。
會晤良難，欻然西征。
孰謂愁斛，無自而生。
竹萌觸雪，粟花綴柯。
風日山城，未春已和。
命駕取塗，計日不多。
官曹簡書，公其謂何。
程帥和陶二詩見憶次韻
作者：陳造
朝代：宋

離合定有數，撫事尚忍言。
憶掎枚鄒袂，遊從如兔園。
堂堂繡衣老，凜凜雲錦篇。
繄公笑譚爾，諷玩良超然。
效顰徒區區，睎駕嗟無緣。
登樓漫多感，漂泊類仲宣。
窊石取供醉，孤子真次山。
東望搔白首，不獨悲流年。
程帥寄詩見憶次韻四首·其一
作者：陳造
朝代：宋

擾擾飛潛易陸沉，化工刺手斬然新。
飲光一笑知誰繼，試把玄機舉似人。
程帥寄詩見憶次韻四首·其三
作者：陳造
朝代：宋

車笠何人記舊盟，惟公不作白頭新。
渠儂欲識九華伯，可但詩壇第一人。
程帥寄詩見憶次韻四首·其二
作者：陳造
朝代：宋

清篇屬我慰平沉，密密玄關領會新。
從此倚門麾捕影，更將形似許詩人。
程帥寄詩見憶次韻四首·其四
作者：陳造
朝代：宋

子雲屬思舊深沉，脫手清詩語意新。
天上黄陳應首肯，授公此柄淑諸人。
程言聚散有感次前韻·其一
作者：陳造
朝代：宋

不須勸醉翠眉長，莫問何時腰下黄。
賸喜相逢各强健，免教聞笛賦山陽。
程言聚散有感次前韻·其三
作者：陳造
朝代：宋

垂柳摇絲千尺長，柳陰深處轉鸝黄。
把盃借聽歌聲醉，絕勝酸寒尉溧陽。
程言聚散有感次前韻·其二
作者：陳造
朝代：宋

羣芳圍坐引盃長，滿目深紅間淺黄。
寄語東君好憐客，水西花外慢頹陽。
程言聚散有感次前韻·其四
作者：陳造
朝代：宋

步趁遊人歡意長，誰交鶑燕强雌黄。
憑欄凝佇多佳麗，底羨簪花醉洛陽。
穀城道中
作者：陳造
朝代：宋

何許珠襟繡袂娘，額黄胸粉自新粧。
野芳貪折髻丫重，蝴蝶亂隨裙幅香。
緩唱采菱空答響，小留挑菜翠盈筐。
漢風未許休喬木，行客相逢莫漫狂。
立春
作者：陳造
朝代：宋

春信葭灰動，尋知寒事休。
光陰從冉冉，身世判悠悠。
鬢影看銀勝，官期志土牛。
羸骸更元命，惜爲斗升留。
立春前一夕雪二首·其一
作者：陳造
朝代：宋

天仙幾夜集瑶臺，剪水篩瓊不受催。
直遣瑞花將臘去，盡驅和氣與春回。
坐窗客有吟飛絮，對酒人應唱落梅。
雪與相如俱末至，可能草賦壓鄒枚。
立春前一夕雪二首·其二
作者：陳造
朝代：宋

雪龍侵夜正銜枚，破曉郊原玉作堆。
雲葉攀翻徒自舞，瑶花頃刻爲誰開。
土膏已遽宜農事，綵勝何妨映酒杯。
幻作冰壺天一噱，夢回品物各春臺。
立秋日
作者：陳造
朝代：宋

酷暑如酷吏，頃刻不可對。
萬口噤不息，束濕底多罪。
况我七十翁，形劣氣已憊。
懣若墮丹書，孰者我牘背。
微風忽鳴秋，遽喜又無害。
天豈芻狗我，生死置度外。
會看三日雨，怛悼推所愛。
甘澤洽嘉穀，生意亦蕭艾。
竹米行
作者：陳造
朝代：宋

竹君亢宗擅楚墟，一一脩聳山澤臞。
風流秀整與世殊，楚俗食息皆爾須。
薪之籬之且籧篨，笲筥箱篚䉉籃笯。
溝瓦厥祖羹其雛，隨索斯獲掇諸塗。
今歲麥秋旱歲餘，得麥僅足償官租。
竹君憫農如士夫，著花結實千林俱。
密砌玉粒綴旒珠，株株擷取雖錙銖。
彌頃亙畝無閑株，磑磨蒸炊勝雕胡。
鄰里乞索水火如，坐令顰蹙興歌呼。
野叟好事能分吾，香清而洌甘而腴。
此君行能不一書，此惠及物旋就枯。
摩頂放踵忘其軀，所學無乃墨者徒。
老子苟祿天之隅，袖手無策蘇𡞦孤，投匕三嘆吾慙渠。
答余司理
作者：陳造
朝代：宋

緬懷海縣遊，不作千山隔。
雖償還俗債，茲復望霓厄。
孰知赫曦中，欻有油雲升。
六幕一汛掃，病骨如濯清。
西山殷其雷，晚溽尚雨意。
頗思雲巖宿，靜聽崩空勢。
靈湫貝爲宮，龍伯肯小留。
與翁寧兩心，當亦憂民憂。
願龍噓爲霖，彍電歸袖手。
免令山城民，議我拜土偶。
千里飫玉粒，秉穗周困窮。
牲肥酒如油，歲歲敬爲龍。
答壽詩
作者：陳造
朝代：宋

感念垂弧日，無成忽老衰。
尚須庚癸諾，可諱甲辰雌。
但有散人傳，難勝幼婦辭。
呼兄張座右，言配蓼莪詩。
答毛叔子
作者：陳造
朝代：宋

章甫不價越，澼洸或彊吳。
事以適時重，投暗恐類愚。
毛子抱高學，眇睨大小儒。
過閲幾公卿，携文及吾廬。
我窮劣識字，三讀起長吁。
妙處未遽了，君意無乃孤。
勸子俛從俗，青紫摘頷須。
他時不朽託，一一世楷模。
答龔炳澤卿
作者：陳造
朝代：宋

之子違離久，前宵夢見之。
秋蛇開側理，曉鵲啅疎籬。
歆秀何時改，郊庠更問爲。
有言今贅矣，暗裏自應知。
管仲二首·其一
作者：陳造
朝代：宋

棠潛俄正魯封圻，施伯安翔稛載歸。
屍授夷吾寧復此，君臣應愧始謀非。
管仲二首·其二
作者：陳造
朝代：宋

平生勳業載成書，脅制諸侯祇霸圖。
盍繼車攻奏嘉頌，迄今璧帛簉東都。
簡章宰二首·其一
作者：陳造
朝代：宋

蕙蘭洲北觀山頭，未暇尋盟訪舊遊。
自笑春來多病過，靜無人處但詩愁。
遥知聯轡窮幽勝，更想簪花賸獻酬。
報答東風應得句，奚奴亟肯寄儂不。
簡章宰二首·其二
作者：陳造
朝代：宋

縹緲雲藏羽客廬，不妨尋勝小踟躕。
鴟夷載酒鶑花處，古錦囊詩簿領餘。
百和風輕吹欲醉，萬山嵐凝對憑虛。
譚間定笑衰慵客，竹屋高舂尚枕書。
粉水行
作者：陳造
朝代：宋

散解溪紆福溪直，兩山空中瀉清激。
潴渟壅建幾千家，邀入中田作膏液。
餘流復合古城東，末世尚奏鉛華功。
定名粉水自誰始，水神有靈當熱中。
去年龜紋布溪底，房民倒垂憂死徙。
今年活活夜繼晨，淥漲稻禾三百里。
此溪今昨殊虧盈，郡民即溪岐死生。
天設地施禹疏鑿，世人盍亦求其情。
古來名實爲賓主，兩溪厚農非小補。
但令旄孺無饑羸，安用女子相夸詡。
約二同年游虎丘
作者：陳造
朝代：宋

兼旬閉戶耐寒威，起視晴空碧四圍。
黄鳥啼邊忽游子，白龍去後漸單衣。
年時尚記尋芳約，老境仍憐得醉希。
紅影幽香虎丘路，杖藜携酒莫相違。
約二趙棋集雨不果來
作者：陳造
朝代：宋

客子離羣意，蕭齋只睡宜。
得無新雨嘆，漫有故人期。
日力須棋局，風凉入酒卮。
轉頭車婦去，相憶各兒癡。
約呂徐二友遊凈慈二首·其一
作者：陳造
朝代：宋

芒鞋明日踏晴沙，肯學渠儂走狹斜。
天井巷前休倦足，暗門城外把煎茶。
暫同佛屋僧庖飯，徐訪姚黄魏紫花。
要及錢唐尚留鑰，共揄吟袂緩歸家。
約呂徐二友遊凈慈二首·其二
作者：陳造
朝代：宋

一笑成行不待營，可無條約諗同盟。
盤餐取飽真君事，杯酒邀歡太俗生。
撥冗得閑殊自樂，吸光飲淥不勝清。
即今冷眼聚蚊夢，彼此劣優君試評。
約徐南卿出遊
作者：陳造
朝代：宋

古寺周圍錦樹窠，清湖演漾麴塵波。
偷閑已計三餐反，敗興其如一雨何。
政復小孤鷗鷺約，未妨來校魯魚訛。
春光尚有三之一，徐辦蘇隄一再過。
約徐呂二友訪凈慈老二首·其一
作者：陳造
朝代：宋

魏紫千葩壓曲欄，問君何似檐頭看。
城西更有芳菲地，舊約重尋莫作難。
約徐呂二友訪凈慈老二首·其二
作者：陳造
朝代：宋

人間機巧厭相親，南道吾今有主人。
誰與清遊聯此轡，呂兄孺子最真醇。
紹熙壬子勸耕妙勝四首·其一
作者：陳造
朝代：宋

縣曹文墨厭拘纏，野飯山行舊所便。
祇道窮塗難措足，朝來風日爲誰妍。
紹熙壬子勸耕妙勝四首·其三
作者：陳造
朝代：宋

勝日乘閑覺半仙，笑摩老眼向風烟。
平章春事禽能語，媚嫵韶光柳未眠。
紹熙壬子勸耕妙勝四首·其二
作者：陳造
朝代：宋

每愧敲榜辦賦租，會心還喜勸耕初。
渠儂嗣饗金穰慶，老子長捐柱後書。
紹熙壬子勸耕妙勝四首·其四
作者：陳造
朝代：宋

桑條麥隴接比鄰，社酒家炊丐路人。
風俗尚如它日否，憑誰細問故園春。
縣圃酴醾
作者：陳造
朝代：宋

北園紅紫已蜚塵，始放幽亭爛熳春。
疊翠影低珠幰重，洗粧人倦玉容真。
薔薇清露疑分派，茉莉評香且外臣。
領略濃芳須好語，即令袖手恐花嗔。
縣西
作者：陳造
朝代：宋

一徑斜穿犖确行，身閑尤覺馬蹄輕。
坡頭嘉樹千幢立，烟際長江匹練橫。
茶鼓適敲靈鷲院，夕陽欲壓赭圻城。
一春簿領沈迷裏，野鳥山花眼最明。
繁昌早發
作者：陳造
朝代：宋

客行固厪身，留滯如捩翼。
及茲祖禮竟，蓐食理帆席。
風停浪未蟄，天曙月正白。
版磯匯湍殺，荻港煙樹碧。
杖策丁家洲，徙倚容少息。
無酒問山店，憶鱸聽村笛。
鳥烏啼松行，鴈鴇下沙磧。
回柁投曲澳，又寄糝潭夕。
情疎或易合，不作淮楚隔。
累然槁項翁，軟語慰行役。
繁昌縣感舊
作者：陳造
朝代：宋

繁昌古縣依山麓，縣外峯巒更重複。
連山斷處圍平陸，有地可耕無十六。
昔我作尉三年留，局促似爲山所囚。
野行村宿飯古寺，山路孰悉如吾州。
車如鷄栖馬如狗，風袂塵襟博升斗。
是時身健髮財斑，頗復興懷爲奔走。
遠近人家山影濃，與我周旋圖畫中。
山鳥翔集相和應，野花開謝能白紅。
薄宦而今更長道，回頭祇覺當時好。
筋骸罷憊鬢摧頹，不嘆漂零嘆吾老。
羅提舉見和再用韻四首·其一
作者：陳造
朝代：宋

又作凝香齋宿，未容燥吻得濡。
頗怪太湖龍伯，貝宮卧戲明珠。
羅提舉見和再用韻四首·其三
作者：陳造
朝代：宋

紫沉初炷爐香，青章已達寥陽。
當有碧玉宮使，叱起河瀕卧羊。
羅提舉見和再用韻四首·其二
作者：陳造
朝代：宋

斬山木寧爲民，焚巫尪恐傷仁。
看書饑而不害，公政無慙古人。
羅提舉見和再用韻四首·其四
作者：陳造
朝代：宋

燄燄水芝照影，娟娟風柳受梳。
何日詩成喜雨，憑欄客意凌虛。
聞師文過錢塘二首·其一
作者：陳造
朝代：宋

行役兒無慮，衰懷自不忘。
待潮何處泊，聽雨共更長。
指俟烏供哺，先容鴈著行。
更寬三日計，茫蒼下歸艎。
聞師文過錢塘二首·其二
作者：陳造
朝代：宋

九堰三江外，欹帆側柂頻。
海鮮當日筯，雨鵲定隨人。
椒酒須分歲，江梅巧借春。
團欒多樂事，未沬物華新。
聞盱眙北使信感事再次韻
作者：陳造
朝代：宋

猰犬妖狐合故棲，函關底限一丸泥。
幄中已辦吞青海，甲外寧惟馘白題。
犂老上庭煩指顧，笞中行背問顛迷。
提封舊物渠須計，一候鞮汗更向西。
聞舒州書生聚衆爲盜
作者：陳造
朝代：宋

邊頭僅絕胡塵警，頻年麥秕禾不穎。
淮民久矣困憔悴，淮俗豈常藏不逞。
槌鑪血馬中夜呼，劫吏驅民刃加頸。
吾民苦旱無生意，更復跳梁汝爲梗。
堂堂王度無玷缺，赫赫軍容仍暇整。
前年蜑戶煽凶威，長蛇封狶摇湖嶺。
元戎白羽纔一揮，欲丐微生一無幸。
爾曹么麽真癬疥，天網莫倚容蛙黽。
昧逐青蟲干斧鑕，盍辭綠林救要領。
鯨鯢虀粉有前戒，儻被皇恩各鄉井。
旱魃逞妖民倒垂，廟堂聖賢自司命。
徑須委節發陳廩，少息流離服頑橫。
勸分己責可次第，庶援沉焚痊國病。
正資方岳佐堯禹，側佇剡章伸此請。
聽政
作者：陳造
朝代：宋

爲政貴中和，偏徇古無取。
無心斯善應，奸譽乃其蠹。
柰何聞見間，往往用心誤。
扶弱抑其彊，古或垂此譽。
世異俗且殊，處今猶徇故。
曲直本不昧，彊弱豈所據。
君子不此恤，情僞溷丹素。
富室被剝朘，日有貧窶慮。
士夫受加陵，悔不齒編戶。
羸弊取必勝，玉色吞氣去。
不知世富室，如母子所怙。
不知意定向，未語機已露。
傳繼用一律，抱寃莫赴愬。
用是致和氣，南首問燕路。
臘茶并三詩送李元誠·其一
作者：陳造
朝代：宋

池魚千里磨蟻旋，人生出處俱可憐。
束書結鄰晏溪側，淮安一寤三十年。
積今成古閲飛電，我與昔人同此嘆。
悲歡離合置勿論，且喜重逢各彊健。
臘茶并三詩送李元誠·其三
作者：陳造
朝代：宋

北風吹霜戰林樾，菊花彫零梅未發。
留君無物供吟筆，一炷沉煙伴清絕。
騷人悲悽爲摇落，舟挽不回仍此別。
還家試碾壑源春，何似盧郎三百月。
臘茶并三詩送李元誠·其二
作者：陳造
朝代：宋

向來衮衮論風期，百年心事多好違。
君如荆石尚衷璞，我似野馬初受羈。
射陽廣陽水雲屋，襄城郵城塵土衣。
俛眉作吏一不遂，丘壑付君未覺非。
臨澤寺留題
作者：陳造
朝代：宋

發冢詩書謾一官，舊遊重到鬢毛斑。
塵埃可是山靈意，不待文移始厚顔。
自適三首·其一
作者：陳造
朝代：宋

自憐老瘦仍癡絕，每强衰顔趁後生。
療癖無方了詩課，迷魂有寨對棋枰。
繞床不著阿堵物，玩世何須身後名。
倚頼兒曹解人意，典衣長得解餘酲。
自適三首·其三
作者：陳造
朝代：宋

雲水爲家百累無，意行從昔畧方隅。
飲忘醒醉狂常爾，夢到無何午未蘇。
遺俗可辭翻襪錯，付渠陰作負舟趨。
譊譊禮法工相聒，閉戶仍防大小儒。
自適三首·其二
作者：陳造
朝代：宋

渺漭湖天入短篷，心期祇許白鷗同。
人言火食閬蓬客，自命官身田舍翁。
酒可銷閑時得醉，詩憑寫意不求工。
更那長日溫書眼，一送蜚鴻下遠空。
至喜鋪
作者：陳造
朝代：宋

外朝走馬息，險絕欲無路。
駔駿蹙萬蹄，勢若敵場赴。
崩騰臨空曠，踠足此小駐。
蕭然一驛傍，爲此數家聚。
川城南山下，邑屋隨指顧。
行人不勝喜，息駕始此處。
跫然愀然意，南北分來去。
我解房州印，初試歷險步。
胡爲亦自得，不作罷爾慮。
鄉心建瓴水，歸夢受風絮。
殘年歸來引，他日遂初賦。
是役固已勞，端復酬夙素。
臨風搔白首，一笑飭徒御。
舟中除夜
作者：陳造
朝代：宋

老境閲流光，翩若下坂車。
除夜更深念，繫尾留去蛇。
昔人老世故，亦復興此嗟。
迫歲况羈旅，孤舟如泛槎。
妻孥共蓬窗，偪側棲樹鴉。
撥火話鄉國，悽愴雜笑譁。
桃柏粗能具，爆竹知誰家。
欻聽鷄鼓翼，尚看燈結花。
遥知諸神曉，共正青帝衙。
我亦東風前，坐待帆影斜。
舟行六言
作者：陳造
朝代：宋

風頭正帆影駛，雨脚轉天容開。
黄雲覆野未極，青山趁人欲回。
舟行即事
作者：陳造
朝代：宋

昨日出曹娥，明日指慈溪。
待潮舟爲膠，得潮舟若蜚。
留滯復一快，計程元不遲。
人生意失得，孰者乘除之。
今屈昔已伸，彼贏此或虧。
但可自適適，尚用悲喜爲。
水伯愚弄人，政如造物兒。
丈夫木作腸，渠輩未易知。
苦旱六首·其一
作者：陳造
朝代：宋

旱氣乘炎熇，觸耳仍怨咨。
九重正宵旰，解顔定何時。
書生身世憂，寧止八口饑。
可復河朔醉，欲賡云漢詩。
苦旱六首·其三
作者：陳造
朝代：宋

我雖甓社居，有田不瀕湖。
漫漫湖水長，奈此田中枯。
携文客邊侯，劣可輸殘租。
黧瘁不識飽，愧爾耕田夫。
苦旱六首·其二
作者：陳造
朝代：宋

雨師久退藏，風伯恣吹鼓。
蓊然西郊雲，離合太熒侮。
及茲一汛灑，頗亦清袢暑。
幾占魚鱗天，僅得龍尾雨。
苦旱六首·其五
作者：陳造
朝代：宋

蒼生惜死所，倚須數寸澤。
連朝油雲度，空勞問雨色。
豐歉恐數然，造物莫爲力。
定知天屢陰，爲爾動悽惻。
苦旱六首·其六
作者：陳造
朝代：宋

頻年忍流移，猶幸稊稗熟。
稊稗亦已無，何以填饑腹。
時方迫凍餒，勢恐瞢榮辱。
儻無意外憂，根蘗猶可斸。
苦旱六首·其四
作者：陳造
朝代：宋

枯旱歲十九，無若今歲酷。
日色雖許赤，苗心尚餘綠。
舉觴勸睡龍，雄飛勝雌伏。
作意收桑榆，前愆儻容贖。
苦雨
作者：陳造
朝代：宋

有足不下樓，有耳祇聽雨。
一日不可耐，忽忽彌旬所。
軒蓋斷還往，尸居成獨語。
日色似見慰，雲氣復如許。
西湖梅柳月，裘馬趁簫鼓。
細追他日夢，一笑念縛虎。
苦雨
作者：陳造
朝代：宋

連月奔趨禱雨壇，即今積雨厭濛漫。
蒼天信自有時漏，后土不知何日乾。
坐想田疇淪沼沚，忍聞升合換罷紈。
縱陽援溺知無術，慙愧身爲撫字官。
苦雨再次前韻·其一
作者：陳造
朝代：宋

席蚓堂蛙豈趙城，崩空急雨未休傾。
青秧可復成堅皂，碧海渠能受濁清。
田舍望秋猶萬一，官曹需祿更征營。
寶熏定有回天力，即看朝曦指顧生。
苦雨再次前韻·其二
作者：陳造
朝代：宋

底用詩名到鳳城，未妨醉帽笑欹傾。
日聞螟蠃譏狂率，目送鯤鵬簉紫清。
譚客有時三不對，生涯除酒一無營。
鳴鞭走送君能斷，小印親封定好生。
苦雨次前韻四首·其一
作者：陳造
朝代：宋

雨脚波頭遠接連，衣寒礎潤犯梅天。
誰憐旅食緇塵客，日問珠炊與桂然。
苦雨次前韻四首·其三
作者：陳造
朝代：宋

安排看駕趁遊人，禁籞猶遲漢帝巡。
留取晚香天一笑，倩誰寄語主林神。
苦雨次前韻四首·其二
作者：陳造
朝代：宋

墨雲篩雨密還疎，欲出塗泥恐濺裾。
惡况橫陳費料理，枯棋濁酒有驅除。
苦雨次前韻四首·其四
作者：陳造
朝代：宋

騷窣松筠聽夜喧，淙潺盆盎駭朝翻。
衰翁危坐追交態，舊雨軒車尚到門。
草鞋夾
作者：陳造
朝代：宋

隆岸圍小河，紆鬰江之隩。
初看一泓窄，旋望百頃淥。
艅艎與下瀨，山屹復雲矗。
自治貴不試，此舟江左腹。
向來胡騎南，勢若撼坤軸。
飛城截中流，羣孽頸爲縮。
元兇坐自斃，犬羊僅還轂。
千齡有機會，二豎方角逐。
武剛環貔貅，突騎騖陵陸。
古今常勝術，所投副所欲。
神州久望望，廟算佇復復。
區區計自保，膠柱難爲曲。
客行寧賈胡，小泊遂信宿。
撫事空三嘆，爲儒慚碌碌。
菩薩蠻
作者：陳造
朝代：宋

冰花的皪冰蟾下。松煙竹霧溪橋夜。斜倚小峰巒。依依同歲寒。生綃明粉墨。淺笑猶傾國。恰似野橋看。飄零隻等閒。
葉進卿寄和章次韻復之
作者：陳造
朝代：宋

君文如泛濤淵裏，方快驚瀾忽清泚。
手抄口誦欲忘年，小窗長日銅爐烟。
端宜飲我三斗墨，有底向人矜此客。
平生歌頌仍歌風，寬柔靜直能形容。
心知公瑾勝醇酒，人仰韓公真北斗。
詞壇正倚君主盟，筆驅化工鉤物情。
詩來得我玩世意，刻石便當幽居記。
兒曹轉手作雲雨，陳雷輸心可人否。
中牟報政徑青雲，此老洗眼久徯君。
重逢首理車笠語，定指渠儂笑城府。
蔡秀才求予所作記作詩贈之時蔡移居
作者：陳造
朝代：宋

古人四壁居，今人猶歎息。
蔡子携百指，亦自無四壁。
分絕檳榔求，未斷文字癖。
此行誰知己，所向盡艱食。
予文久自知，不作杯水直。
方君忍饑雷，可語寧此石。
蕪湖感舊
作者：陳造
朝代：宋

下帆同烏棲，掛帆逐鷄起。
但見蕪湖月，耿夜清如水。
江左此壯縣，我昔舟屢艤。
諸公各敬客，款曲豈今比。
酒杯慣邀留，妓圍供燕喜。
流連動十日，揮掃或千紙。
舊遊想如昨，故交今餘幾。
逝者泉壤隔，存者參辰似。
浪憑楚些招，盍寄相思字。
可能喚巫陽，且欲託雙鯉。
薄薄酒
作者：陳造
朝代：宋

薄薄酒，顔可丹。
麤麤布，身不寒。
醜醜婦，貧相歡。
人生浪悲行路難，欲不外騖心內安。
富貴底用極力奸，政自沐猴求棘端。
君不見寒儒骯髒默自守，橫前書笈，燕坐甕牖。
麻畦可衣，秫田可酒。
抽針紉綻，侑罇鼓缶。
齊眉結髮，頼有此婦。
人不裂眥，事無掣肘。
陶陶此興殊未窮，一身易足天地中。
巷東畢公子，爲樂渠能同。
宅舍頗軒亭，園池亦花草。
相過便開樽，掀髯寫懷抱。
蘭芳菊秀梅含春，拂翠勻紅隨分好。
乏愛不無苧衣贈，取醉何妨接䍦倒。
畢公子，吾之樂兮樂自如。
一盃對婦兮，布衣蔽其軀。
君之樂兮樂有餘，妓女能楚楚。
罇罍應指呼，醉鄉寬閑兮吾得俱。
設侍以金谷傾城之艷姝，酌以宜城九醖之醪敷。
被狐白兮擁羅襦，朝歌暮燕，窮歡極娛。
婪酣佁儗驕妻孥，外若豐澤中槁枯。
吾不彼願猶彼不吾羨。
畢公子，方吾徒，狂歌而起舞，更酬而遞勸。
蓋不知南威嫫母之有妍醜，衮衣短褐之爲貴賤。
彼驕其有，殆醯鷄之撇天。
貪其取，如蝸牛之交戰。
益知心怡愉，無窮塗，中焚如，無亨衢。
畢公子，倡予和女笙應竽。
他年遂初賦，老盍歌歸去。
塵裏無曠懷，人間有同趣。
四方向來志，一巢今可具。
亦不願黄金爲梁桂爲柱，茅屋三間近君住。
虎丘
作者：陳造
朝代：宋

長日蕭齋類蠹魚，出門春事半銷除。
快舒中散飛鴻眼，穩憩文公卧虎廬。
塵外風光詩筆底，竹梢禪榻茗甌餘。
歸塗定有行人問，底許空青潤客裾。
虞美人
作者：陳造
朝代：宋

凝香仙伯鶯花主。雅意憐羈旅。略分春色便濃歡。街吏何妨日日、報平安。詩人一醉龍公妒。恰限今朝雨。關門獨酌強伸眉。也勝棲棲腰鋪、守風時。
蝶戀花
作者：陳造
朝代：宋

山立翠屏開幾面。畫舸經行，蒲葺□□岸。想過溪門帆影轉。湖光忽作浮天遠。詩卷來時春晼晚。愁把釣遊，佳處尋思遍。不許冷官人所賤。拘纏自嘆冰蠶繭。
行都
作者：陳造
朝代：宋

露冷河傾斗柄低，望仙橋外獨歸時。
風梳御柳娟娟靜，月度觚稜故故遲。
幾處清歌留客醉，誰家長笛倚樓吹。
太平喜樂朝仍暮，帝力何曾爾輩知。
行都夜歸
作者：陳造
朝代：宋

燈火通衢苦未稀，望仙橋外獨歸時。
風梳御柳娟娟浄，月傍觚稜故故遲。
隠地輪蹄忘夜旦，幾家樓閤不金絲。
時平睿澤天無外，帝力何曾爾輩知。
袁本初二首·其一
作者：陳造
朝代：宋

入門偶藉移韓馥，健者何曾抗董公。
須信阿瞞人物論，但言玄德是英雄。
袁本初二首·其二
作者：陳造
朝代：宋

嬖孽朝兄主父囚，女戎銜猾史蘇憂。
便教官渡交綏去，二豎猶能亂冀州。
襄陽二首·其一
作者：陳造
朝代：宋

自憐薄宦走紅塵，相見山靈厭俗氛。
咫尺峴山無計到，祇應飛雨是移文。
襄陽二首·其二
作者：陳造
朝代：宋

採藥仙人去不還，鹿門山翠鬰孱顔。
霜髯尚困卑官縛，自問胡顔上此山。
襄陽賦秋日江梅菊花
作者：陳造
朝代：宋

秋香冬艷各時宜，叵怪花神令出奇。
金菊正含霜曉秀，江梅不待雪寒期。
帽欹同伴龍山醉，詩到終嫌驛使遲。
陶杜當時儻經目，定并東閤賦東籬。
西林訪銛師
作者：陳造
朝代：宋

天將宿雨凈春空，却著湖山鼓吹中。
載酒言辭藉花伴，運斤來看斲泥工。
前身師定參寥子，拙宦吾今張長公。
俛首人間皆長物，未妨分饗北窗風。
觀山刑鵝夜歸
作者：陳造
朝代：宋

巢鵲枝蜩已罷鳴，風聲露氣可勝清。
人諳淺瀨安然度，月隔高林未肯明。
却亂宿雲尋去路，漸因更鼓辨孤城。
誰知歲事關心切，翻憶衝泥傍險行。
觀山四首·其一
作者：陳造
朝代：宋

晴春載酒小徘徊，倏作衝泥冒雨回。
畢竟山靈嫌俗駕，即今還殷阿香雷。
觀山四首·其三
作者：陳造
朝代：宋

山如豪俊畧方隅，傲睨驕蹇未受拘。
爲著孤亭凌縹渺，至今端委正衙趨。
觀山四首·其二
作者：陳造
朝代：宋

每從迫隘面孱顔，劣比緣牆見髻鬟。
好在此亭同把酒，與君全體看南山。
觀山四首·其四
作者：陳造
朝代：宋

道人動作千年調，京兆纔餘五日留。
此去浮圖桑下意，得無追憶費冥搜。
觀諸公射於城北書壁二首·其一
作者：陳造
朝代：宋

舊約已湯餠，新歡仍碧香。
小閑障日手，同憩卧雲莊。
羣彥矢復沓，老夫詩在囊。
蔬畦暝晚色，野興爲誰長。
觀諸公射於城北書壁二首·其二
作者：陳造
朝代：宋

塵我玉蟾蜍，弦君金僕姑。
分曹雙壁立，中雋萬人呼。
壯歲功名地，從渠山澤儒。
他年玉音問，冊府起孫吳。
言懷二首·其一
作者：陳造
朝代：宋

此身與世分相違，可是平生不見幾。
知己方占白雞夢，寸心已傍碧山飛。
周旋觴詠須三益，斟酌行藏欠一歸。
甓社湖西隠君子，爲翁應掃釣魚磯。
言懷二首·其二
作者：陳造
朝代：宋

自是三生賀季真，亟應收拾水雲身。
蜚鳬吏隠聊同俗，飯犢生涯且耐貧。
林壑風烟當未憗，利名韁鎖聽橫陳。
世間靜者猶張邴，老境婆娑定笑人。
託人賣馬二首·其一
作者：陳造
朝代：宋

伴我山城慣嶮巇，長因馬健感吾衰。
三年粗了癡兒事，併日猶嗟竈婦炊。
會見千金市龍種，可能一笑換蛾眉。
還家劣有枯籐在，神駕尻輪得自欺。
託人賣馬二首·其二
作者：陳造
朝代：宋

閑人徐步覺優游，馬似羞貧意不留。
久厭短衣隨射虎，更憐匣劍佩耕牛。
楚山好處聊雙屩，淮水生時辦一舟。
如子長才當柄用，佇看干旆擁鳴騶。
記夢示師是
作者：陳造
朝代：宋

青燈寒夜思吾鄉，合眼便坐吾家堂。
阿丁烱然目如水，綵服蹁躚趨我傍。
中心喜之謬督過，還爲遨嬉廢書課。
指似斜日西窗紅，小賦未破書未供。
向渠不敢恩勝義，亦憐忸縮不自容。
蝶蜚鹿失忽驚寤，摵摵霜風在庭樹。
幾時筆力跨乃父，與汝相忘不關慮。
記揚州舊事
作者：陳造
朝代：宋

合宮嚼蕊今柳枝，燕臺酷賞騷人詩。
國色天香豈凡品，瓊枝璧月信好辭。
向來弄影對簫鼓，楚山高深自雲雨。
若爲白晝去臨邛，鸚鵡難防漏私語。
翡翠久矣雕籠中，轉頭縹緲雲鴻同。
遥知懷璧駭衆目，負山雖力難爲功。
敢意歸來辱收恤，瑾瑜匿瑕山藏疾。
客子一誦打鴨章，東君盧胡置嚴律。
風生翠扇閶闔天，酒邊重聽想夫憐。
樓中之燕當掌托，老子久謝裙裾樂。
詠史二首·其一
作者：陳造
朝代：宋

暴楚狂秦席卷中，謀臣戰將各言功。
端知四百綿炎祚，祇屬商山禿鬢翁。
詠史二首·其二
作者：陳造
朝代：宋

平側區分偶儷勻，無階更復古真淳。
浪言此秘無前睹，畢竟休文是罪人。
試俞珣筆呈羅大著
作者：陳造
朝代：宋

市工營營有工拙，珣也旁睨裁一吷。
扣門屬我祗厚顔，結字著書無一愜。
繡衣仙人歸告猷，盍收此長助毫髮。
青霄政須立螭珥，黑頭當看獲麟絕。
豐功被世名不滅，珣亦歸裝倒明月。
試柘枝溪上
作者：陳造
朝代：宋

蕙風花氣雨餘天，報答融和玉作船。
壯歲自能鸜鵒舞，老狂猶有柘枝顛。
羣鴻翩度昆昭錦，雙鳳翔從玉井蓮。
起我少時豪俠興，未甘詩客號臞仙。
試院贈三同官
作者：陳造
朝代：宋

果飣茶甌意未闌，獨慙衰鬢映朱顔。
聚頭長作三更語，屈指惟餘兩日閑。
食葉蠶聲行入聽，探珠驪頷不應慳。
預憐朱墨秋宵永，咫尺燈窗斷往還。
調官歸
作者：陳造
朝代：宋

穰穰衣冠地，眈眈公輔居。
雲霄有捷徑，塵土且長裾。
老去懷歸切，生知與世疎。
解裝漫刺在，况說子公書。
諸公邀留不及赴次前韻寄謝
作者：陳造
朝代：宋

一失濃歡悔可追，故人應念獨醒時。
回思翠幕圍香霧，定復長虹起硯池。
照應鼎來聯璧客，風流羞死聚蚊兒。
當時枉重千金諾，不見芳辰卜夜嬉。
謝三提幹召飲三首·其三
作者：陳造
朝代：宋

不慣香風擁妓車，分當清坐冷官衙。
歸來自笑殺風景，却把茶甌對菊花。
謝儀真諸公
作者：陳造
朝代：宋

十幅擬掛東風蒲，衆賢好事爭挽裾。
盍不一笑留斯須，咄嗟而具成燕胥。
僊醴湛湛白玉壺，篆烟褭褭黄金爐。
駢集水豢羅山膚，彼姝者子不待呼。
韈塵相携來坐隅，炯然皓齒明眸俱。
含宮吮羽纍貫珠，移柱品索鳳將雛。
詼笑盡略世謭拘，諸賢堂堂吏而儒。
才猷聲稱雄萬夫，慰藉傾倒向老迂。
風義已與古并驅，况把樂事分窮塗。
衰顔得酒失槁枯，暫容二子相映朱。
尚憶扶醉下筍輿，江灘人聲雜鴈鳧。
一歡轉頭墮空虛，此歡欲繼良難圖。
周旋四賢偕兩姝，此人此日吾知無。
謝兩知縣送鵝酒羊麵二首·其一
作者：陳造
朝代：宋

僧樣齋厨冰樣官，饑憑脫粟食無單。
不因同里兼同姓，肯念先生苜蓿盤。
謝兩知縣送鵝酒羊麵二首·其二
作者：陳造
朝代：宋

麥生宜配卧沙羊，鵝炙仍便碧酒香。
陡覺今年好冬節，朝來紅日爲誰長。
謝制帥高卿剡四首·其一
作者：陳造
朝代：宋

宰邑非良才，朴拙瞢信己。
曾無補毫髮，粗不畏首尾。
倚公造物手，襲璧護玷毀。
世有百謫餘，觀旁首重稽。
謝制帥高卿剡四首·其三
作者：陳造
朝代：宋

去年來甬東，旄倪喜動色。
公今畫船西，行路亦嗟惜。
去來本何心，民自作欣慼。
達人了世緣，八極付揮斥。
謝制帥高卿剡四首·其二
作者：陳造
朝代：宋

薦書未及門，啅鵲拂人衣。
盥手衮字褒，祇遣顔忸怩。
瑕瑜僅相償，葑菲終不遺。
窮途石作腸，持用答恩私。
謝制帥高卿剡四首·其四
作者：陳造
朝代：宋

論世究德業，先生處其全。
谹議可斷國，餘功猶護邊。
此行雖暫屈，衮職正急賢。
璽書起黄霸，摩眼待新年。
謝劉提幹墨竹見遺二首·其一
作者：陳造
朝代：宋

王孫筆自徐州派，戲爲詩翁寫渭川。
眼底疎枝欹密葉，靜含寒雨暝蒼煙。
謝劉提幹墨竹見遺二首·其二
作者：陳造
朝代：宋

龍孫裊裊初辭籜，鳳尾娟娟擬受風。
疎影向人翩欲舞，夢殘依約月庭空。
謝宋宰惠玉友麴方
作者：陳造
朝代：宋

夫子如周郎，即之疑飲醇。
相從不踰歲，遽欲瀟湘秦。
此生憂患餘，佽助嗟無幾。
安得如公者，莫逆與終始。
麴生到我室，奠贄心已傾。
醖藉非俗輩，面作玉雪明。
挹彼醇厚資，春意生戶牖。
非公介其間，未易交此友。
此友仙者流，勿藥氣自和。
著我無何鄉，顧能蠲積痾。
月團信佳人，業工敗人意。
使我百慮攻，愁城不餘地。
雖無叔夜書，泛交方自訟。
平生一鮑子，世莫知管仲。
悠然甘不懷，交道自久長。
因渠念公他，端人更難忘。
謝張德恭送糟蚶三首·其一
作者：陳造
朝代：宋

舊箋蟲介甘溫性，樽俎風流每策勳。
況復餔糟小酲後，眼中羣品此其君。
謝張德恭送糟蚶三首·其三
作者：陳造
朝代：宋

誰與江瑶角長雄，一時風味兩無同。
吾兒不友王文度，底肯分甘及乃公。
謝張德恭送糟蚶三首·其二
作者：陳造
朝代：宋

壓倒淤泥白蓮藕，半捐介甲露穠纖。
玉川水厄那知此，急具薑葱喚阿添。
謝朱宰借船
作者：陳造
朝代：宋

書生祿𨔤空自憐，三年官滿囊無錢。
身如絆驥心千里，安得一舸西風前。
令君磊落濟川手，留滯亦憐窮獨叟。
大舟百尺影白虹，借我搬家我何有。
函牛之鼎著鷄肋，涓滴渠須瓠五石。
劣留兩席寘圖書，輦石囊沙壓摇兀。
典衣買酒餉三老，槌鼓鳴鑼人看好。
相過重讀借船帖，我自盧胡君絕倒。
謝王提幹召飲三首·其一
作者：陳造
朝代：宋

坐上紅衣未放歌，客間冷面釂金荷。
驚飛可待聞檀板，擬奈吾家故事何。
謝王提幹召飲三首·其二
作者：陳造
朝代：宋

賓筵笑語雜絲絃，說到山翁更粲然。
衰鬢豈應粧面側，陳編只合粉袍前。
謝程帥袁制使·其一
作者：陳造
朝代：宋

昔人道與俱，物外一不假。
而我同是見，兼取及土苴。
虛心超萬境，詩筆時一把。
造詣豈二機，此秘知者寡。
謝程帥袁制使·其一〇
作者：陳造
朝代：宋

一編用劉漢，誰似進履生。
高吟謝世書，我嘗羨彌明。
昭文倦袖手，此曲寧虧成。
屠龍與澼洸，付渠自重輕。
謝程帥袁制使·其七
作者：陳造
朝代：宋

會青媲熊膽，入眼冰雪如。
疎雲放佳月，赤眚爲之除。
自拭烏皮几，日課蠅頭書。
政使堂下笑，矻矻糟粕餘。
謝程帥袁制使·其三
作者：陳造
朝代：宋

世人事夸毗，失得紛滅起。
回思少年日，失脚幾墮此。
尚友千載人，得已吾徑已。
高眠北窗風，賢否付一指。
謝程帥袁制使·其九
作者：陳造
朝代：宋

九死得此生，萬事遂成懶。
惟餘坐進地，劣亦受推挽。
交遊金玉人，畢力補疎短。
詩書銜砭劑，陸續到老眼。
謝程帥袁制使·其二
作者：陳造
朝代：宋

還山念初願，老夫辦一物。
生平萬金産，自託五色筆。
譬如十全醫，付此無妄疾。
落紙亂蛇蚓，超然百憂失。
謝程帥袁制使·其五
作者：陳造
朝代：宋

江左風流人，安石頗巨擘。
絲竹不去耳，用逃憂患域。
陶琴不須絃，我輩所矜式。
設逢東山翁，兕觥與浮白。
謝程帥袁制使·其八
作者：陳造
朝代：宋

豐約自定分，絲粟戒妄求。
斯文寓理窟，多取誰汝尤。
人間張長公，骯髒謝公侯。
窮塗有樂地，投老容夷猶。
謝程帥袁制使·其六
作者：陳造
朝代：宋

好書飛墮前，客有記衰賤。
蜀道六十舍，汗牛煩軺傳。
端如枵腹人，品列睨嘉薦。
常伯古賢風，凜凜眼中見。
謝程帥袁制使·其四
作者：陳造
朝代：宋

俗間若偪仄，有士能湛浮。
任真自得得，與世不同憂。
得閒書遮眼，覺倦書枕頭。
不辭蠹魚誚，不貽牢豕羞。
謝翟元卿詩卷見投
作者：陳造
朝代：宋

從君只比羊胛熟，得詩已可牛腰束。
誰言此老四壁立，襞積錦繡羅羣玉。
晨興諷誦暮編綴，未覺饑雷隠枵腹。
我生嗜學類貪夫，婪酣欲訴南山竹。
詩人到眼輒自慰，句法得君今意足。
向來玄鑰笑談啟，大勝幾年膏火讀。
駸駸警我欲川增，前之汗漫今邊幅。
頗嗟詩客千鈞筆，不博長安一囊粟。
人不求君君不即，高卧窮鄉數椽屋。
苦無好事問奇字，寂寞寒庖供苜蓿。
長篇短韻寫不平，日使貧交得驪目。
握瑜不價自應爾，有底汲汲須圓曲。
我有鴟夷繫短轅，持澆胸中三萬軸。
尚恨不作多田翁，秔糯分君歲千斛。
謝袁起巖使君借貢院居·其一
作者：陳造
朝代：宋

書生歎漂流，卜築定何日。
折腰爲斗升，問舍羨九一。
諸公有好事，往往遂所乞。
懸知許黔突，當復念容膝。
謝袁起巖使君借貢院居·其三
作者：陳造
朝代：宋

久晴忽一雨，爲洗暑氣煩。
斯人作欣慼，造物無怨恩。
我方墮窮塗，獨能庇寒暄。
公亦不自德，自笑煩於言。
謝袁起巖使君借貢院居·其二
作者：陳造
朝代：宋

火雲烘白晝，悠悠晝日長。
黄塵撲面去，行客汗反漿。
老夫清夢起，開卷鉤北窗。
微風入巾袂，世恐無此凉。
謝袁起巖使君借貢院居·其五
作者：陳造
朝代：宋

槐龍舞修影，頹景忽西沒。
空庭漾金波，坐待月東出。
臨風思傳觴，沃此支離骨。
開門拜嘉惠，正得杯中物。
謝袁起巖使君借貢院居·其四
作者：陳造
朝代：宋

槃薄蕭寺中，永嘆無客到。
吾室自勃谿，粗免以饑告。
及此蔭寬閒，好風日見勞。
安得長者車，茶餠寫襟抱。
謝襄陽陶宰惠靖節先生編年大本
作者：陳造
朝代：宋

陶翁清節人可追，陶詩妙處吾所師。
百篇昭昭揭日月，行雲流水無定姿。
顛倒後前昧甲子，可忍白璧猶小疵。
三家紀述互踳駮，千載傳授仍參差。
遠孫挺立翁不死，吏隠平挹鄉里兒。
空洞胸襟著今古，遺編訂正當屬誰。
扶微擿隠究茫昧，別白蒼黑分毫釐。
翁拔俗心詩其寓，彼未易識此則遺。
幽意隠義眼中了，筆端有口今見之。
細書大字肯及我，故人嘉惠良不貲。
摩挱老眼屏湯熨，欻訝毛孔生凉颸。
歸裝不憂更空匱，招隠正用寬衰遲。
世間報施有厚薄，自顧壁立謀晨炊。
心期烱烱共一月，未妨相望天之涯。
謝鄒祕正惠淮白呂判院送酒
作者：陳造
朝代：宋

簷鵲聲前拆鴈書，雙材有底到蝸廬。
潔樽幾夢沾膏露，下筯于今薦腹腴。
仙府流霞端伯仲，徐州禿尾但臺輿。
寒人醉飽何緣靜，徑攪詩腸撚白鬚。
謝陳夢錫詩卷二首·其一
作者：陳造
朝代：宋

詩法工如此，何時粟一囊。
渠儂須擁篲，老子欲燒香。
世論瞢賢否，人家皆稻粱。
願天開老眼，爲子療饑腸。
謝陳夢錫詩卷二首·其二
作者：陳造
朝代：宋

高才萬夫敵，餘事十全醫。
有句撞哀玉，它年飲上池。
可緣乖世用，政自畏人知。
當復嫌多口，頻煩說項斯。
謝韓幹送絲糕
作者：陳造
朝代：宋

玉顆瑩澈珠就磋，吳鄉早秔莫計過。
無乃風露秀結異，移種崑崙之水禾。
君家厨婦窮百技，三舂九淅付重羅。
銀絲萬尋忽縈積，中疎外潔生搓挼。
扶桑仙蠶大如盎，繰之本供織女梭。
怳驚萬喙鬭新巧，罥作米茸雪網窠。
即今擬形供食事，纖手幻出千絇多。
倒甑入筯第三絕，色香兼味皆可歌。
周官賓祭珍飺餌，有此復具理則那。
詩翁物色及粔𥹡，得此來前當見訶。
鱠盤漫詫金縷飣，湯餠徒夸銀線窩。
瓊酥玉膩信非匹，胡麻崖蜜仍相和。
感君泛愛記衰朽，回首一笑分餘波。
腐儒口實長作累，饞噇之名定不磨。
金山別去每挂夢，老眼復見還雙摩。
婪酣得飽問便腹，如汝平生相負何。
更從公子乞方法，日當飫之老澗薖。
買田二頃不種秫，未怕酒客來操戈。
謝高機宜惠紙
作者：陳造
朝代：宋

詩人百用皆草草，文房所儲備精好。
君家此紙世上珍，肯分嘉惠及此老。
女膚膩滑葭膜勻，溪叟搗冰舊疑神。
何人袖有善幻手，解藍田玉山爲貧。
銀光魚卵人皆重，薛濤小牋纔近用。
盍自留供鳳尾諾，十吏卷舒看飛動。
杜郎百幅顧見貽，敢用實腹療朝饑。
囊詩方逐大堤客，快意揮掃播掿辭。
策翰墨勳闖宏大，功名逼君方未沬。
何當太史牛馬走，秉筆特書端有待。
謝龔養正病後分藥
作者：陳造
朝代：宋

如許卧痾久，入春知少蘇。
遽能捐藥物，分惠及吾徒。
字驗親題健，形非賤子臞。
人情工老芋，友意寓柴胡。
怪底陰陽寇，偏陵山澤儒。
從君足力減，嘆我酒腸枯。
解橐供砭劑，投筇試步趨。
身方困厲鬼，名已屬亨衢。
書蠹妨生理，盃蛇可自誣。
斯文千歲計，平世萬金軀。
大手堪周史，諸公待董狐。
幾時隨急詔，帆影漾前湖。
識村翁語
作者：陳造
朝代：宋

山僧一生饜山蔌，溪叟所仰纔魚菽。
闖首侯家與相家，珍膳不應填汝腹。
百二歲翁清且羸，茵坐鼎食寧其宜。
焉知暫飽博長往，穀神震怒脾媼悲。
官家顆粒皆民力，此祿食之須此骨。
兩翁妄食壽弗延，當念無功暴天物。
我雖不偶猶餐錢，車行肉飽隸後先。
食功揣己懼不稱，因翁有言呼使前，盤几畢識翁所言。
讀師文和郡侯喜雨詩次其韻
作者：陳造
朝代：宋

濤波襄陵尚霖雨，龍伯不省田家苦。
官中出鏹瘞流尸，內地之民無宅土。
京邑本根枝外邦，渠儂枵虛闖官倉。
流亡可飽骨可肉，縣官仁愛吏慈祥。
古來畏天災無小，迄令百顰餘一笑。
陽愆陰伏誰致此，共說羣憸投有昊。
一昨雩禱飯不葷，神祠佛屋香炷氳。
霓望朝昏耐跼蹐，風傳真贋長紛紜。
我歸得同郡人樂，愍農喜雨收奇作。
想摩鯨牙凌浩蕩，更穿月脅翔遼邈。
吾邦不熟農告功，溜匙雲子行沾儂。
小兒解謝倩人誚，搜鎸徑欲分吾窮。
乃公拙無尺一召，他日當歸有先兆。
耕先耘後計未失，誰謂山林迹如掃。
世人二五不知十，赴爭奪場不遺力。
分表營營竟何補，截趾適屨山藏澤。
黄堂詩老民所天，秋來衢路有醉眠。
樂職未賦吾歉然，人言此筆須臞仙。
小草可錄寸有長，會從之遊據胡床。
蜂腰鶴膝容探湯，借兒茹胾升公堂。
讀晉史二首·其一
作者：陳造
朝代：宋

司馬家兒轉首亡，姦欺三葉是餘殃。
區區牛氏何關汝，覆面猶須淚滿床。
讀晉史二首·其二
作者：陳造
朝代：宋

只知成濟犯乘輿，劉石兇威更有餘。
狼顧魂靈應自反，尚將鬼責怖公閭。
財昏
作者：陳造
朝代：宋

師昏古所辭，財昏今不耻。
傳祀合二姓，古者貴由禮。
四德五可外，貨賄亦末爾。
民風日就頹，捨此爭校彼。
媒氏未到眼，聘資問有幾。
傾篋指金錢，交券搴租米。
東家女未笄，儀矩無可紀。
已聞歸有日，資送耀鄰里。
西家女三十，閉戶事麻枲。
四壁漏風霜，行媒無留趾。
坐貧失行期，趣富瞢貪鄙。
流弊例不免，其源實此起。
多約或少酬，暫譽甘長毀。
坐令親舊歡，詭譎變狐鬼。
何况性習間，貧富岐臧否。
土俗未易挽，人情大不媺。
悠悠何足道，吾以諗君子。
買薤
作者：陳造
朝代：宋

平日屠門嚼，因病不敢縱。
園翁富薤畦，尚可羞此供。
長白連嫩葉，雅稱鹽醯共。
暖鬲號多益，斷下仍百中。
醫經備收錄，詩老屢吟諷。
韭齏葵作葅，未覺取世重。
鷄壅謝稱帝，杞菊第賓從。
佐我炊玉飽，食指免輕動。
歸計三徑成，少辦百本種。
指日筋骨强，報汝當抱甕。
賀二石登科
作者：陳造
朝代：宋

捷音西下亟蜚星，二雋辭鋒舊莫京。
桂樹前宵減清影，棣華同日擅香名。
謝家蘭玉真門戶，蘇氏文章亦弟兄。
此去提衡霄漢上，鵬摶鯤運更論程。
賀程帥因任四首且言久缺詩筒之意·其一
作者：陳造
朝代：宋

恩綸蜚下漢江濱，特許襄民借寇恂。
千里江山皆動色，列城條教再生春。
灌瓜夙稔安邊策，茹草寧無待哺民。
方倚金城親邵父，近君寧惜小逡巡。
賀程帥因任四首且言久缺詩筒之意·其三
作者：陳造
朝代：宋

肯優襄峴劣南徐，行止平時每裕餘。
荷紫端宜冠鴛鷺，飛黄猶似顧蟾蜍。
緬懷夜燭賡清唱，况許春郊載後車。
從此追陪得如願，重分膏馥澤空虛。
賀程帥因任四首且言久缺詩筒之意·其二
作者：陳造
朝代：宋

詩律寧惟似變風，姓名久矣御屏中。
逢辰千載合致主，入夢九華仍插空。
鐵甕倚聽新號令，銅蹄終舞舊兒童。
煩𣂏叶氣成豐歲，却簉皋夔侍舜瞳。
賀程帥因任四首且言久缺詩筒之意·其四
作者：陳造
朝代：宋

先生一筆將詩壇，庋匱珠璣底坐慳。
平日鷗盟當未憗，于今鴈足每空還。
傳抄可但聞平水，老瘦從知笑飯山。
緩带輕裘祇常日，千篇破竹定乘閑。
賞酴醾病不赴
作者：陳造
朝代：宋

不得花前共一樽，蕭齋藥裹自相親。
閑追水佩風裳夢，空負雲階月地春。
縹緲瑶英霧爲幄，敷腴玉面酒生鱗。
蜚觴刻燭輸公等，定指芳條笑惡賓。
贈仲國美
作者：陳造
朝代：宋

三閲春光一建瓴，依然歸棹泊危亭。
烏迎客子各頭白，柳學故人俱眼青。
曾是縱譚僵婢僕，又成豪飲卧罍瓶。
明朝小話前溪別，分付溪風管醉醒。
贈何符山人二首·其一
作者：陳造
朝代：宋

小詩落紙粲春葩，傳遍侯家與主家。
未怪東來將隻影，十年囊筆飯京華。
贈何符山人二首·其二
作者：陳造
朝代：宋

冷看俗態詼嘲裏，緩閲年光醉夢間。
想得酒瓢詩卷外，此生無物更相關。
贈傅商卿
作者：陳造
朝代：宋

殘年多病更銜哀，今日衰懷得好開。
聞道場功因雨止，徑緣老子犯寒來。
下簾小熾萁爐火，煨芋聊持藥玉杯。
翻憶黄公酒壚夜，畧無憂患嬈靈臺。
贈劉行甫
作者：陳造
朝代：宋

劉郎雍容古君子，平時人指原夫耳。
忽然闖我風雅壇，疾雷破柱蛟龍起。
豫章可棟今七年，魏舒驚人纔一矢。
後來獨步君仲宣，撫斲輪具吾衰矣。
贈包道二首·其一
作者：陳造
朝代：宋

吟風嘯月是真常，何處無何更有鄉。
我與呂仙俱不死，靜看烏兔幻炎凉。
贈包道二首·其二
作者：陳造
朝代：宋

何妨塵外却塵中，風舞寒漪月印空。
洗鉢與渠同一飽，未憂交臂失回公。
贈吳子隆
作者：陳造
朝代：宋

詩到吳侯信崛奇，汗顔飛動可容追。
小揮夢裏五色筆，吟作人間黄絹辭。
滿耳龍鸞嘯空曠，驚人雨雹散雷搥。
相如氣壓鄒枚倒，未覺樽前運思遲。
贈四子二首·其一
作者：陳造
朝代：宋

峩峩冰港僅通舟，策策霜風透重裘。
良爲予來真好事，小留君住得銷憂。
可無譚笑傳觴處，賸有煙雲灑筆頭。
保社相娛倚公等，暮年干祿判悠悠。
贈四子二首·其二
作者：陳造
朝代：宋

交遊過眼亦班班，四子聲猷豈易攀。
百里來羞長翁贐，片言仍解相公顔。
事乖雅意疇忘嘆，我已南驅子北還。
繼此開樽講德處，定知矯首向雲山。
贈妙勝主人
作者：陳造
朝代：宋

輿臺却略車不前，寒風皴肌冰在袖。
還家大勝去家時，景物頓回春氣候。
宿雲壞裂無幾留，滿放羲輪碾晴晝。
卧石犖确猶潤濕，短籬檀欒挺疎瘦。
是處麥畦間青壤，誰家柳陰圍碧溜。
前山競獻曉髻濃，後海全收紋縠皺。
妖桃艷杏各趺萼，近樹遥林錯文繡。
池魚酣煖泳清淺，山鳥何知語幽茂。
搜詩忽忘路遠邇，啅鵲不離車前後。
閑身勝踐多齟齬，緩駕幽尋容宿留。
轉從凈宇寄倦憩，得訪老禪閑話舊。
拂除塵壁詩刻在，俛仰歲華春事又。
開單一飯吾易飽，袖手千倡渠無陋。
戴星摩撫防務廢，挽袂留連慚意厚。
出處殊科要酬應，氣味相投真邂逅。
吾歸自竟武城歌，放師道價諸山右。
贈安道士
作者：陳造
朝代：宋

吳罝傳世皆妙語，善昇乃近崔遵度。
絲桐造妙詩疑神，古來多屬方外人。
羨君矯矯雲山客，子墨桐君生莫逆。
此人此藝吾了然，錦囊傑句多時賢。
月斧雲斤且遊戲，纏聲鹿鳴莫經意。
古人進藝道與俱，如君不應古與殊。
謁帝行如稷丘子，莫謾瓜芋嗤侯喜。
贈實老
作者：陳造
朝代：宋

幾時風色不飛沙，再遣齋魚爲客撾。
塵裏槐安空夢境，眼中優鉢忽天花。
玄譚正用蠲憂患，白飯胡寧當旨嘉。
南去路貧同一笑，不憂攫肉有飛鴉。
贈廣教主人·其一
作者：陳造
朝代：宋

七年走薄宦，重放湖上步。
偕客憩鷲峰，訪僧得龍樹。
瘦骨書作祟，餘年藥爲助。
君技信精微，我疾判疑誤。
多謝辦再往，一飽許復具。
意偶俗物敗，行非山靈沮。
定貽高人笑，竟墮塵事汙。
似聞今參寥，近在西林住。
擬掇茗果供，飽玩玉雪句。
勝踐後五日，盟兼諗鷗鷺。
贈廣教主人·其二
作者：陳造
朝代：宋

風雨破十九，可得閑餘步。
畫舫連千百，排拶隄側樹。
湖山墮空濛，於客信非助。
前朝冒雨還，正爲初日誤。
今者乘興往，不暇家治具。
賞心有新愜，行計無舊沮。
香塵紛羅綺，隠服耐此汙。
鶑花殊未厭，烏兔渠小住。
愛日擬秉燭，把酒先得句。
上馬一回首，前灘下白鷺。
贈張德恭
作者：陳造
朝代：宋

少日試推敲，未脫蜂鶴病。
世間十全手，噬肯愛三請。
即今悔少作，草草生氣盛。
逢人忍脩縮，拜手博是正。
往往掉其臂，百叩不一應。
贔屭仰前修，萎憊不能勁。
從君父子遊，似頗識蹊徑。
使君唾隋珠，枚叟每後乘。
郎君撞烟樓，楚珩復相映。
兩豪五字律，萬象一清鏡。
賸馥副羣趨，餘風振不競。
郵城望迎鑾，未敢憚奔命。
向來從渠後，無乃瑩吾聽。
回省多岐亡，滿冀一語訂。
此篇尤愛我，見推乃見警。
政使元白前，向君亦脩敬。
贈施都正三首·其一
作者：陳造
朝代：宋

嚴嚴神仙居，不受世塵涴。
棲身白玉壺，眼凈詎容唾。
主人敬愛客，馬秣僕不餓。
洗心爐薰前，容了舊經課。
贈施都正三首·其三
作者：陳造
朝代：宋

欲觀芸芸初，當求根極地。
古今貉一丘，貴賤魚千里。
纖雲翳太空，玄珠在深水。
安得數年閑，與師商榷此。
贈施都正三首·其二
作者：陳造
朝代：宋

雨窗舞晦明，風竹作騷屑。
斷無思歸夢，人境兩清絕。
道人氣金玉，妙論挾冰雪。
未須金鼎丹，始可黑霜髮。
贈曹秀才二首·其一
作者：陳造
朝代：宋

不復林逋起九京，空留詩卷逼人清。
如君况自鬼神助，擲地應聞金玉聲。
敗履人今笑東郭，奔蜂我亦愧南榮。
三千奏牘真餘事，側耳齊廷待一鳴。
贈曹秀才二首·其二
作者：陳造
朝代：宋

抖擻胸襟一不優，迂臨惟子肯綢繆。
訪書笠澤心摧落，苟祿吳門路阻脩。
老去欲追三徑約，客來當辦一錢留。
它年水北山南計，更挈詩瓢就我不。
贈梁教授
作者：陳造
朝代：宋

梁侯藿菽芼山雌，冷坐欲試菁莪詩。
嗣聖急賢饑渴似，項背趣召君得辭。
九門方懸帝堯鼓，久旱可無傅巖雨。
幾聽言議得韜韞，了知它日酬所語。
人言才俊當居中，可使流落吾輩同。
鄧禹舊補文學掾，蕭何不書野戰功。
民庸國計當惠恤，和扁之側無廢疾。
會看同沐一臺春，底用更試三尺律。
生齒所戴共此天，杞國過憂吾絕憐。
八柱如虧遲君托，未應詩酒私所樂。
贈楊伯時
作者：陳造
朝代：宋

璧月無纖翳，冰壺不受塵。
西京子雲裔，有官居士身。
今代龐德公，淑質秉大雅。
生事一丘壑，龍鳳拜床下。
緒餘辨官業，膏馥付爾曹。
詩聲華岳重，士論錫山高。
京塵逆旅中，初喜識芝宇。
鄙語愧呈拙，有底極推許。
漂流當定居，久計浙西東。
他年結詩社，未嫌後從公。
贈浄慈主人五首·其一
作者：陳造
朝代：宋

平時野飯與巖棲，忽向皇都作住持。
見說禪和蜂蟻聚，心閑祇似瑞巖時。
贈浄慈主人五首·其三
作者：陳造
朝代：宋

識君方吏虎存邊，已嘆疲羸雪滿顛。
別後漂零怯人問，窮山往返費三年。
贈浄慈主人五首·其二
作者：陳造
朝代：宋

炊珠爨桂走門徒，須信高人道不孤。
政使過門盡侯主，也須拳棒做工夫。
贈浄慈主人五首·其五
作者：陳造
朝代：宋

師似蜚雲未定居，我方薄宦走江湖。
鼎山他日過從約，借問今猶記得無。
贈浄慈主人五首·其四
作者：陳造
朝代：宋

寺前寺後花如錦，相見遊人撥不開。
好把春光供一笑，從渠塵襪涴蒼苔。
贈王仲和架閣
作者：陳造
朝代：宋

朱樓窗霏楊柳烟，樓中香霧浮龍涎。
眩旋客眼錦繡筵，閙花打圍妖且妍。
小蓓稚萼紅玉鮮，酒行急管雜繁絃。
羯鼓催開褭風蓮，橫笛未放蛟鼉眠。
老子判醉忘華顛，歸去就枕疑針氈。
但有夢語追遊仙，芳訊忽聽青翼傳。
翠鸞彩雲欻漂翩，縹緲三十六洞天。
水佩風裳若箇邊，重來朱樓柳吹綿。
樓中主人卓詩肩，瀹處士茗安僧禪。
兀坐向我俱可憐，君才時彥孰後先。
宦路已著祖生鞭，富貴取携固有然。
列屋指見羅嬋娟，老子賢否真天淵。
蕙蘭香中錦瑟前，觴詠或可君周旋。
贈琴妓二首·其一
作者：陳造
朝代：宋

夢中曾揖蔡文姬，焦尾親傳半夜衣。
莫向詩人彈別鵠，免煩衰淚對君揮。
贈琴妓二首·其二
作者：陳造
朝代：宋

千紙爭傳戛玉詞，一庭渾卧借書瓻。
從今有問新知識，徑說江城女項斯。
贈畫士龔子
作者：陳造
朝代：宋

古人論畫索畫外，世俗區區較形似。
眼明亦有可人者，龔子畫形兼畫意。
秋蘭春蕙相與芳，梅花照影生暗香。
倚煙映霧各夸嫮，併作短軸供寶藏。
斬新雪色三丈壁，勝日煩渠揮淡墨。
楂牙老樹對醜石，龍騰獸伏起恍惚。
松底跳波隠隠轟千鼙，石間橫斜風竹相因依。
長翁雅趣在水竹，新開湖南規辦五畝綠。
此松此石偕四友，身未出門先在目。
暮年供給良易足，龔子惠我真絕俗。
萬錢酬贈不頷頤，新詩渠能飽君腹。
平生好事吾屢空，龔子好事未後翁。
藏詩寶畫從人笑，與子把玩無終窮。
贈相士潘翁二首·其一
作者：陳造
朝代：宋

平時鏡裏笑頭顱，道我爲官已近諛。
但遣餘年猶甲子，不妨絳老尚泥塗。
贈相士潘翁二首·其二
作者：陳造
朝代：宋

凉凉寂寂不關天，自詭詩窮五十年。
君比老夫癡又甚，更教斲句當行纏。
贈相士蜀張二詩·其一
作者：陳造
朝代：宋

博古亦多藝，相形仍論心。
司南輔名教，左契指升沈。
好語空千紙，行囊未一簪。
鄉關劍閣外，鴈足謾歸音。
贈相士蜀張二詩·其二
作者：陳造
朝代：宋

貧病謝人謀，形容覽鏡羞。
要隨耕釣往，聊爲斗升留。
子術誠探妙，吾門恐暗投。
霜髯文學掾，寧復鄧元侯。
贈相者二首·其一
作者：陳造
朝代：宋

人言龐艾可功名，獨取臞儒子麽生。
槁項猶多吟擁鼻，好移君眼與公卿。
贈相者二首·其二
作者：陳造
朝代：宋

材同樗櫟將安用，官带笭箵亦漫爲。
更欲品題人所棄，君癡尤勝老夫癡。
贈章宰
作者：陳造
朝代：宋

湯池潴巉巖，房祠踞穹隆。
向來偕君西，寒雨斜驚風。
虛簷吞山川，悗若困樊籠。
往來三十里，兀兀婦車中。
頸方學縮鼈，眼不到飛鴻。
迄今簿領前，老面潮羞紅。
昨夕縣麻勢，子亦胡能東。
如子亨衢人，不應分我窮。
山靈兩介士，不屑陵原通。
我輩吏塵涴，棖觸肯見容。
高興未渠盡，佳節寧易逢。
調琴家治具，竹堂小窗櫳。
酬酢十客優，庖隸良易供。
登山與聽雨，取醉政自同。
玉友陪從事，共達吾深衷。
逮今彊健時，數近玻璃鍾。
丹杏正媚嫵，柳枝頗昌丰。
古今共陳迹，春事尚匆匆。
此歡不可失，此言儻見從。
對花但忍渴，請看衰病翁。
贈臧文仲四首·其一
作者：陳造
朝代：宋

青山玉所藴，下此翠鳳雙。
音含古韶濩，身非世文章。
衆羽不敢睨，謂是聖時祥。
有人摩老眼，側佇雲路翔。
贈臧文仲四首·其三
作者：陳造
朝代：宋

理以定故明，用智或成疎。
芸芸自根求，一一皆我儲。
饑糒渴須漿，水固不宜車。
請君默自燭，是物誰欠餘。
贈臧文仲四首·其二
作者：陳造
朝代：宋

夫君根柢學，宜我屢即之。
罷馬取長道，顧肯過我爲。
索寶黔婁家，怪君焉取斯。
頗嘗見此客，且用詫吾兒。
贈臧文仲四首·其四
作者：陳造
朝代：宋

始吾泛其觀，中吾固其守。
拳拳寶所重，世或輕敝帚。
廐馬我所師，家鷄誰得有。
此心如此用，煩君訂是否。
贈臧汝舟次韻
作者：陳造
朝代：宋

昔人得珠沒濤淵，悟後悚惕悔厥先。
世間萬事無真是，辯口莫究然不然。
此心疑然古井水，與俗方圓寧得已。
紋楸亦有進道機，介視勝負齊生死。
臧子多智守己愚，能事不蓋已日孚。
南風覆舟後詐狙，義戰得雋逾老夫。
閑中敗意防俗物，喜君相過不待屈。
此樂政令兒輩知，閲日無庸譏愒日。
贈解禹玉
作者：陳造
朝代：宋

讀書祇博雙鬢斑，詩好豈解留朱顔。
平時無客憐轍鮒，觸處有人嘲飯山。
相府略嘗喚宜祿，木門不夢窺銅環。
多病但結藥裹伴，得酒間發詩囊慳。
頻頻終慊鸒斯飽，浩蕩擬逐江鷗閑。
未死更費屐幾兩，此生祇欠茅三間。
丁年悔不全吾高，正坐枵腹守不毛。
卑官餬口竟何補，捐棄什百收一毫。
執版仰看上官面，可復直氣陵羣豪。
夜剔殘燈賦招隠，愁追交情廣楚騷。
豐約僅足優龍具，汙隆真可付馬曹。
共嗟孔奮不自澤，政復所至無脂膏。
向來枯策苦傷生，塗窮却用陶性靈。
故人肯來問牢落，河畔罷吟草青青。
夫誰急草修期檄，夫誰大刻班超銘。
孽虜遊魂須晷刻，燕然蒼石高崢嶸。
橫槊千篇月三捷，是責捨子誰當能。
可遽學我賦歸來，臨流欲濯襟袂埃。
老子期君舊不淺，看上要津舒壯懷。
烏驚兔急易寒暑，堯蓂不辦供合開。
文字玩世請少息，盛時難得君念哉。
昔人聽謀取一得，勿以老耄資笑咍。
君不見壯歲一跌子陳子，江湖畢世甘低回。
贈課會諸公
作者：陳造
朝代：宋

書社他年事，尋盟未厭煩。
須吾執牛耳，助子躍龍門。
凌厲先諸彥，從容即萬言。
雋功科舉外，暇日要深論。
贈課會諸公
作者：陳造
朝代：宋

歲月翩翩驥受檛，妙年雲路不應賒。
手中白羽真穿葉，門外蒼槐又著花。
丹竈功成須換骨，天河波淺待乘槎。
鴈行看即青冥上，却笑臞儒兩鬢華。
贈趙丞四首·其一
作者：陳造
朝代：宋

老嬾無詩到雪梅，僧窗駝坐撥萁灰。
朝來好語成快讀，匕筯驚投不爲雷。
贈趙丞四首·其三
作者：陳造
朝代：宋

我衰但作一廛計，認古宣城爲故鄉。
待得故人來作牧，試吟打鴨起鴛鴦。
贈趙丞四首·其二
作者：陳造
朝代：宋

君家鸞鏡照芙蓉，笑我衣襦綻不縫。
想見後堂頹醉玉，梁州按罷晚粧慵。
贈趙丞四首·其四
作者：陳造
朝代：宋

共約京都看早春，棗騮緩踏軟紅塵。
要君彈壓湖山景，莫惜新篇舉似人。
贈趙子野
作者：陳造
朝代：宋

長翁飲德腹爲實，趙侯論交膠在漆。
官曹未肯孤吟賞，車載鴟夷挽衰疾。
樓前紅樹媚晴霽，樓間清風細披拂。
崢嶸帝皞專花事，彷彿江妃奏瑶瑟。
巾欹幘墮人傲兀，堂堂飲興方未畢。
眼看韶華吾囁嚅，氣摩蒼昊君豪逸。
人間樂事易陳迹，便恐清歡轉頭失。
孰知椽筆今詩史，煩君揮毫記今日。
贈趙排岸兼簡汪尉
作者：陳造
朝代：宋

二年俛眉簿書俗，分無足音到空谷。
趙侯縹緲塵外人，肯艤歸舟問幽獨。
冰壺炯炯當九秋，巖電熠熠懸雙目。
小家樽俎解咄嗟，卷褥或能營酒肉。
從容不待投轄留，坐來屢跋銅盤燭。
酒酣辭鋒不受觸，脫手詩成驚破竹。
雄才偉論兩超絕，磊嵬大稱此腰腹。
定多欬唾到銀筆，自可風標藏畫軸。
別去日月詎幾餘，豐悴真成手翻覆。
慈烏絕哺心糜碎，脊令斷行淚陸續。
化兒與人底異情，念君胡寧耐荼毒。
詩腸祇作饑雷吼，譚舌未免窮塗哭。
肉割鷺股竟何補，書憑雁翼慚虛辱。
退之方急一簞食，少陵徒思萬間屋。
語追競病代舍寬，王將軍家祿千斛。
奮蜚行矣君有待，否泰更之吾已熟。
豈容步仞局赤驥，會見青冥上黄鵠。
奉川之汪乖崖上，有粟如阜金如粟。
載寬縣籍償丁算，長與饑民共年穀。
一牛鳴地監河侯，盍令顔闔能饘粥。
贈趙步帥
作者：陳造
朝代：宋

出處升沉轉首非，無端顛倒念分違。
瘦羊博士尚骨立，白馬將軍今肉飛。
共仰鈎陳明帝極，少須尺箠下金微。
爲公草罷平羌檄，徑指淮鄉舊釣磯。
贈趙監嶽
作者：陳造
朝代：宋

才俊如君士論推，下交從昔最知歸。
談間八面無餘敵，酒處千金不當揮。
方辦西湖陪語笑，預愁南浦訴分違。
只今又捧江西檄，連夜驚魂夢打磯。
贈趙秀才
作者：陳造
朝代：宋

衮衮紅塵去，扁舟得挽回。
半生障日手，一笑沃愁杯。
應俗吾衰矣，論文子壯哉。
明年日邊信，滿冀好懷開。
贈趙秀才一首
作者：陳造
朝代：宋

平生心事釣漁舟，邂逅青衫映白頭。
肯爲功名戲雕虎，不留顔面對沙鷗。
露漙青蓋高荷曉，風約黄陂小麥秋。
入眼斜川歸趣好，此身何處不菟裘。
贈送行六子·其一
作者：陳造
朝代：宋

北風獵獵吹行舟，客子坎止今乘流。
汀洲立鷺仍飛鷗，定應笑我當退休。
一貧所驅不自由，表表六子古與儔。
知我此意不見羞，送行兩舍未轉頭。
我生甚愧羊荆州，郭吉校君誰劣優。
天氣冰井風力遒，召棠蕪城甘滯留。
推挽共作平山遊，倚欄逸興浩莫收。
劇譚落屑酒溜油，不許旅寓生羈愁。
飽閲世態諳枵浮，高情如君未易求。
嗟予老矣胡爲酬，相與金玉論軻丘。
贈送行六子·其二
作者：陳造
朝代：宋

此身漂然不繫舟，呂梁灧澦皆安流。
江湖萬頃浮一鷗，此心玩世常休休。
吳山楚水紀所由，湘纍老枚寧匹儔。
琢句亦復忘晨羞，搯抉肝腎掉白頭。
歲六十四方佐州，計原夫日無乃優。
客路日月迅且遒，朱顔壯志逝莫留。
吾聊爾爾賦遠遊，山川自可卷軸收。
老懷槁暴今膏油，訪峴山石弔莫愁。
庸隨大楚皆萍浮，顧我不樂夫何求。
緬思六客同獻酬，如挹韓衆追浮丘。
贈郭高叔三首·其一
作者：陳造
朝代：宋

護香深閤寫烏絲，有底朱樓望得知。
與問天津倚欄客，庸非青瑣竊桃兒。
贈郭高叔三首·其三
作者：陳造
朝代：宋

翠扇紅牙淺黛愁，梁塵飛下晚雲留。
貫珠未竟金杯側，却欠周郎一轉頭。
贈郭高叔三首·其二
作者：陳造
朝代：宋

燕臺賦就尚緘囊，已作新聲遶杏梁。
見說負山常夜半，能言鸚鵡枉關防。
贈錢郎中
作者：陳造
朝代：宋

刓方利祿媒，抱道俗不省。
詩書工發冢，孰起世儒病。
錢侯挺直節，蠻徼復蘭省。
劍氣夜星明，鵰翮秋霜耿。
上前論世務，萬乘爲首肯。
平生中原慮，壯歲左符請。
不作黄閣想，擬試白羽秉。
孤忠當宁知，宏圖時宰領。
羣兒須圓曲，謂可力勝命。
彼此計乘除，得甓喪崇鼎。
平生信所得，一鑑照萬境。
幕中辭脂韋，客右進嚴冷。
主簿聱牙伯，評俗怒生癭。
令君强項翁，爭事不藏頴。
但有周舍思，可無衛武警。
我亦意行者，泥古志未逞。
朝來聽名理，剪燭延落景。
寸田殊易荒，有頼剔榛梗。
效奇乏良策，汲深慙短綆。
惟期佩公言，不墮頹俗穽。
贈鍾汝楫
作者：陳造
朝代：宋

坐窗雨蕭蕭，出戶泥活活。
旅食向六旬，淫霖破七八。
舊新佳客斷，局陋不可活。
鍾郎卷銜袖，詩與人秀發。
誦之未數紙，驟覺陰氛豁。
壯如秋濤湧，清比哀玉戛。
騷人詠香草，不足供採捋。
詩人深堂奧，掉臂欲排闥。
應接殊不暇，愧耻那容刷。
正宜長聚集，慰我抱饑渴。
不見動十日，有力苦見奪。
轉頭二十年，夢覺幾電抹。
我甘鼯五窮，子亦狼載跋。
川增得深敬，外此本毫末。
別語忽見諗，回腸隠膠葛。
乘除等寒暑，休王有回斡。
豫章出林遲，出乃千丈拔。
天居五雲處，往矣儕俊傑。
當念淮山陽，有人晞短髮。
噬肯回葉舟，譚妙共蔬糲。
贈陳居士
作者：陳造
朝代：宋

昏宦冥冥墮急流，羨君高謝此籠囚。
能詩似是林和靖，博古寧慙許散愁。
上藥化金纔頃刻，虛舟觸物信沉浮。
何時我亦休官去，對卧元龍百尺樓。
贈陳簽判
作者：陳造
朝代：宋

熠熠螢光畧露荷，摇摇盃面漲金波。
受風正作團欒飲，閉戶深防褦襶過。
情話想無雲母隔，新篇應有雪兒歌。
揆予可諱劉郎笑，講舌長乾鬢自皤。
贈陳錢二別乘·其一
作者：陳造
朝代：宋

蜂蝶如相識，窺人却怪生。
平時被花惱，因病此心輕。
笑語初疑夢，香紅旋問名。
杖藜回白首，頹景欻銜城。
贈陳錢二別乘·其三
作者：陳造
朝代：宋

小築縈人夢，詩翁况舊期。
定携桃葉女，猶羨習家池。
鶑燕聽歌慣，風煙取醉宜。
餞春餘幾日，一笑更容遲。
贈陳錢二別乘·其二
作者：陳造
朝代：宋

花氣浮遲日，鶑歌佐緩觴。
肯孤留客意，兼貸著書忙。
疇昔朋遊樂，扶携醉後狂。
因君話塵外，清興頓能長。
贈高司理
作者：陳造
朝代：宋

窮鄉洗眼挹清揚，凜若重登月旦堂。
驥子鳳雛端不苟，吏能儒業况兼長。
簡孚首解秋荼密，襞積仍熏古錦香。
我亦床頭一經在，自公正欲共平章。
贈高黄二子
作者：陳造
朝代：宋

平昔金蘭契，過逢意自饒。
乘閑無窘步，命笑有嘉招。
翠歛歌眉黛，紅生醉頰潮。
歸驂從惜夜，小待玉笙調。
贈鹽城諸友
作者：陳造
朝代：宋

泉脈不通海濱土，人家轆轤上鹹鹵。
新秔本自玉爲粒，薦熟便如猩血煮。
初嘗已嘆失香味，久食更憂戕肺腑。
城西禆海百頃寬，紺碧瀰瀰含霧雨。
我者艤柂酌清泠，潔比盤冰味牛乳。
得非天意補此乏，跬步可𣂏殊不苦。
但令十舟玄津致，坐遣千室皆甘茹。
迄今俗習不自拔，如食置傍饑不取。
銅章師帥盡時賢，盍有教條祛惰窳。
君不見樂天六筦挽西湖，惠利可容今愧古。
贈黄國器二首·其一
作者：陳造
朝代：宋

交情凜凜久彌堅，遊舊何人似子賢。
別去漂零各天末，喜今譚笑復樽前。
德人政用寬幽獨，歸路胡宜更後先。
彈壓山川須妙語，不妨排日爲君編。
贈黄國器二首·其二
作者：陳造
朝代：宋

簿書叢裏久囚拘，鷗鷺羣邊忽自如。
白傅已甘多病過，安仁况復悼亡餘。
歸田且辦充腸米，遮眼非無插架書。
如子功名方迫逐，未應偕我問樵漁。
贈龔養正二首·其一
作者：陳造
朝代：宋

思君不辦一再過，束書謝客方卧痾。
不爲儒林丈人地，可耐造物小兒何。
我亦病氣剛制酒，自春迄秋在告多。
幾時蹁躚數訪我，爲君快作鯨飲河。
贈龔養正二首·其二
作者：陳造
朝代：宋

百骸綴聯等非實，調虞小愆諸病入。
忘三彭仇念昔聞，作五禽戲瞢此術。
吾身甚羸心甚安，妻孥已捐今昔觀。
平生學力外生死，砭劑求工聊復爾。
赤口灘
作者：陳造
朝代：宋

漢江多惡灘，赤口乃其最。
前年將家上，正值江流殺。
奔衖震溝𤱶，狼石森戟鐓。
贔屭取進寸，一跌尋丈退。
聞此尚痛定，躬履况兒輩。
今者劈箭去，未覺有湍匯。
一雨動三日，遠岸卷澎湃。
向者險巇地，了不經眼界。
三老笑相語，無復憂滯礙。
路可屈指計，歸將平心待。
窮塗偶快意，此惠莫謀大。
龍公本何心，賤子多感慨。
赭圻
作者：陳造
朝代：宋

朱旗僅奏蜀川功，咫尺中原未向風。
禮接謝安猶故舊，心知越石是英雄。
生前逆氣無宗國，身後餘殃有狡童。
忍對青山話遺臭，人生過鳥抹秋空。
趙介卿見簡解嘲二首·其一
作者：陳造
朝代：宋

複閤朱樓繡箔褰，蕙蘭風處各嬋娟。
詩翁它日揚州夢，回施京華美少年。
趙介卿見簡解嘲二首·其二
作者：陳造
朝代：宋

酒家舊識玄真子，街吏嘗隨杜牧之。
回首昔遊堪一笑，暮年茶果祇僧期。
趙使君淮春樓落成二首·其一
作者：陳造
朝代：宋

五鳳規橅到眼中，摘星奇觀欲爭雄。
客乘雲氣遊三島，人聽歌聲指半空。
便擬瑶盃酌銀漢，何妨醉面受天風。
胡床不盡登臨興，未覺邦君後庾公。
趙使君淮春樓落成二首·其二
作者：陳造
朝代：宋

步帳高牙置下方，華筵雲影入風裳。
西山爽氣珠簾外，北海芳罇錦瑟傍。
賓主前聞無勝事，簪鈿明日賸餘香。
一天和氣誰拘檢，付與邦人作醉鄉。
趙園飲三首·其一
作者：陳造
朝代：宋

不謂東君雨後春，尚多紅紫待遊人。
天香更有西京種，來伴賓筵笑臉新。
趙園飲三首·其三
作者：陳造
朝代：宋

酒邊容角少年狂，扶路歸來興未央。
羨殺雄蜂雌蛺蝶，月膏煙膩宿花房。
趙園飲三首·其二
作者：陳造
朝代：宋

收藏春色駐年華，珍重王孫好事家。
肯挽歸驂共良夜，一天風露一林花。
趙守燕王漕致語口號
作者：陳造
朝代：宋

二天依德幸吾州，四牡徐驅得小留。
勝日非煙浮綺席，異時盛事繼文游。
春還蓓蕾生譚笑，香泛叵羅賸獻酬。
來歲鳳池雙立玉，應從丹地話秦郵。
趙通判有詩次韻二首·其一
作者：陳造
朝代：宋

霍王無短似無長，驚見新詩寫硬黄。
魚在九淵終玉食，世間濡足羨浮陽。
趙通判有詩次韻二首·其二
作者：陳造
朝代：宋

短歌對酒不能長，猶勝車塵撲面黄。
我自關門寶崇鼎，從渠睎價尚咸陽。
跋簡齋二帖
作者：陳造
朝代：宋

夜光一百八十七，有底六丁忘下收。
密勿端知紫皇側，鎮欀猶計子孫謀。
車堰牛
作者：陳造
朝代：宋

牛力輕萬鈞，性順異諸畜。
有足不解踶，有角不皆觸。
課日引耒耜，爲人給穀粟。
私家憂闕食，公家要餘蓄。
公私雖相須，置汝誰取足。
柰何過堰客，行舟動千斛。
挽牽亦諉汝，贔屭頸髀縮。
扣角一勞之，不語對以腹。
物生愧無用，懷安或非福。
於人儻有益，厪身豈云酷。
君看廟前牲，被繡飽蒭菽。
膏血薦鼎俎，誰定悲觳觫。
辛丑春雪甚意有感
作者：陳造
朝代：宋

歲序各司存，雪神庀厥終。
度臘不成白，接春吹旱風。
井脈青煙起，地毛黄埃蒙。
東君借一怒，六合玄雲同。
玉龍專獨夜，紵带縞長空。
破曉欻三尺，山川積蘇中。
宿麥頼一溉，園林潛動容。
繄此玄冥事，春皇豈佻功。
瘝官可辭責，代庖容非恭。
風霜與暘雨，不時皆沴雺。
即今雪擅春，何異雷鳴冬。
方蘄焦槁息，未暇尤化工。
緬懷虞周下，賢哲多不逢。
權柄在掌握，秦越眎困窮。
變故方沸渭，頃刻分吉凶。
君子諉不謀，或非世用充。
當知寸有長，琤琤即疇庸。
鮒也肸土苴，顧能魯使東。
鳶肩既歐刀，五孺各疏封。
融約漫百數，不當劉係宗。
稊稗實枵腹，常以歲不豐。
奇疾待烏喙，參朮渠能攻。
高位有不稱，坐令蛇爲龍。
快意雖目前，道揆終厖茸。
惟昔道興世，聖賢啟泰通。
元凱森帝庭，十亂拱法宮。
盡屏欺負徒，鯀兜變夷戎。
此人如此雪，胡寧久長雄。
小乖見睍期，適貽吾民痌。
仰天欲三嘆，羲馭暾朝紅。
近榆亭·其一
作者：陳造
朝代：宋

小亭園西偏，政復園取重。
扶疎百本木，自昔誰所種。
敷舒曉霞爛，磊落金丸奉。
城東詩客在，端許與此供。
近榆亭·其七
作者：陳造
朝代：宋

少日接爲構，無何了桑榆。
邀食有餘地，何事須千奴。
此亭與此木，到眼聊爲娛。
五詩信睡語，定博君盧胡。
近榆亭·其三
作者：陳造
朝代：宋

天亦積氣爾，種榆誰所傳。
人間自得得，何適而非仙。
少陵健於辭，暇計然不然。
長翁名亭意，繫影更可憐。
近榆亭·其二
作者：陳造
朝代：宋

董老故自貧，但有滿林杏。
別令雕虎守，探囊續人命。
我老斷狡獪，昔人慵季孟。
惟餘隠几地，可愈俗子病。
近榆亭·其五
作者：陳造
朝代：宋

坐亭撚吟髭，搯抉了不近。
詩來良爲吾，吮漱賸芳潤。
遽令方丈屋，遶壁走虬蜃。
何如嶺頭梅，題品得何遜。
近榆亭·其六
作者：陳造
朝代：宋

摭華復食實，果部誰稱伯。
兄桃柰其弟，無若此眉白。
三玄信殊稟，五沃擅嘉殖。
藏核待東歸，分供橘奴帛。
近榆亭·其四
作者：陳造
朝代：宋

何年歲星精，夜辭天帝家。
幻爲頼鄉種，增賁別乘衙。
似聞綵鳳舞，天風亂晨霞。
尚當月林飲，一摻漁陽檛。
述懷再次韻
作者：陳造
朝代：宋

高車駟馬笑雞棲，亦笑餔糟與汩泥。
魯酒得間聊復飲，晉輿投老偶然題。
春冰自水收新悟，雨矢無鄉悔舊迷。
尚有平生山水癖，未妨遊戲向京西。
述懷有作
作者：陳造
朝代：宋

青奴白牯共幽情，鷺隻鷗雙自舊盟。
家視子平如已死，世嗤張翰不求名。
馬牛見命從浮俗，螟蠃觀傍得此生。
千載淵明吾易地，心期端有不容聲。
送七子赴省
作者：陳造
朝代：宋

旋轉璣衡運化樞，嗣皇襲六待耆儒。
斗南譽望俱難匹，鄴下才華舊不孤。
郡賦今推作者並，王庭可但諍臣趨。
竹林昔隠休回首，四輔三公此首塗。
送二趙金陵秋闈之行
作者：陳造
朝代：宋

君家種德麻葦似，兩郎今日東南美。
石麟角犀互輝映，拄腹撐腸皆錦綺。
賢書聯翩取如掇，文字欲貴江淮紙。
步光久匣自光芒，僕姑所指當披靡。
去去秋風鼓鵬翼，翺翔烟霄此其始。
建鄴山川古雄麗，平分勝槩供筆底。
氣陵鍾阜峰頭雲，辭傾白鷺洲前水。
聯璧不難先衆俊，歷塊仍能輕萬里。
平日雙眼不屢青，奇窮一生端坐此。
即今意氣爲君傾，老子閲人蓋多矣。
送人赴試
作者：陳造
朝代：宋

之子是荆璞，溫純仍琢磨。
諸公推大手，壯歲合賢科。
豹霧三年隠，龍門一躍過。
得詩應自慰，老子閲人多。
送劉常父秋試兼簡行父
作者：陳造
朝代：宋

良樂佇目思驥子，工師擇材須杞梓。
劉家昆季寧近用，直幹百圍日千里。
戲綵之暇同鷄窗，平挹千古如探囊。
尺箠政自無堅彊，况腰烏號手魚腸。
鄉邦驚嘆有此客，一筆與翁箭鋒直。
秋賦春闈溷子爾，老子賀書已濡筆。
香名聯翩傳里閭，珠宮貝闕方權輿。
他年日奉平反笑，更勝而今讀賀書。
送吳子隆節推之官信州五首·其一
作者：陳造
朝代：宋

人生窮達後愚賢，宦路何妨小著鞭。
三釜吾今嗟弗洎，奉親東下羨登仙。
送吳子隆節推之官信州五首·其三
作者：陳造
朝代：宋

共把離杯柳影邊，柳枝如線拂歸船。
枝枝似恨人輕別，顰不成眠更可憐。
送吳子隆節推之官信州五首·其二
作者：陳造
朝代：宋

行行幕府泛蓮初，井井官曹遊刃餘。
當路急賢饑渴似，不須銜袖子公書。
送吳子隆節推之官信州五首·其五
作者：陳造
朝代：宋

連城照乘動分珍，他日詞壇著散人。
詩筆有神官有暇，楚鱗燕翼要頻頻。
送吳子隆節推之官信州五首·其四
作者：陳造
朝代：宋

幕中婉畫得斯人，郡政應從到日新。
銀錵金苗休刺口，祇將耕稼富州民。
送嚴上舍并寄諸公十首
作者：陳造
朝代：宋

嚴子老且健，翩然湖外行。
歸來困一跌，悲嘯念餘生。
幸棄扶衰杖，幾成折足鐺。
開籠出雙鳥，身已御風輕。
送嚴上舍并寄諸公十首 寄俞君任府判 其一
作者：陳造
朝代：宋

暇日詩成集，西來見未曾。
金徽想流水，玉井定層冰。
呵護山靈惜，流傳紙價增。
石湖千載託，密密續前燈。
送嚴上舍并寄諸公十首 寄俞君任府判 其二
作者：陳造
朝代：宋

交際論才業，何郎種種長。
元推萬人敵，况別四年彊。
文看青錢中，詩須古錦藏。
西歸容盥讀，老境借輝光。
送嚴上舍并寄諸公十首 寄張次夔縣丞 其一
作者：陳造
朝代：宋

聞道張夫子，還家俗累輕。
兩官終短袖，五字屹長城。
龍斷悲人世，煙雲寫物情。
只今遥夜月，獨許伴空明。
送嚴上舍并寄諸公十首 寄張次夔縣丞 其二
作者：陳造
朝代：宋

趙子趨吳幕，予偕詠舞雩。
迄今推轂力，不墮拾塵誣。
鬢脚今全白，車輪欲半朱。
何階答知己，冰蘗耐窮塗。
送嚴上舍并寄諸公十首 寄趙景安府判 其一
作者：陳造
朝代：宋

已種河陽柳，將題晉客輿。
論交記曩昔，因使問何如。
擁燼應多暇，援毫不一書。
詩成當屬我，拜賜衮褒餘。
送嚴上舍并寄諸公十首 寄趙景安府判 其二
作者：陳造
朝代：宋

憶訪俞夫子，頻煩挽袖留。
酒邊無俗物，塵外有高樓。
未醉催歌扇，言歸聽漏籌。
此歡誰與繼，怊悵歲時遒。
送嚴上舍并寄諸公十首 送嚴 其一
作者：陳造
朝代：宋

嘖嘖鴈聲急，稜稜秋意深。
行都舊新雨，獨客短長吟。
子肯憐衰病，時來慰滯淫。
惜無移日酒，留照蠟燈斟。
送嚴上舍并寄諸公十首 送嚴 其二
作者：陳造
朝代：宋

自昔金陵幕，周旋未盡能。
凄凉論閥閲，突兀擅聲稱。
直己堪從事，公言不負丞。
嗣當蜚鶚牘，留眼看依乘。
送嚴上舍并寄諸公十首·寄何解元
作者：陳造
朝代：宋

舊識追風足，低摧坂下車。
長驅待雲路，小捷已鄉書。
唾手須科第，差肩有詔除。
公餘富佳句，記我渾樵漁。
送學生歸赴秋試因省別業三首·其一
作者：陳造
朝代：宋

凉意蘇殘夢，催兒起問塗。
功名數前輩，術業舊原夫。
漫觸煙樓破，應先老驥驅。
蠲痾吾有待，端不倚岐盧。
送學生歸赴秋試因省別業三首·其三
作者：陳造
朝代：宋

食口幾鵝雁，田收問菜麻。
寧堪再攬減，又抱兩嘔鴉。
投老憐漂泊，何時了貸賒。
終慙陶靖節，歸不計生涯。
送學生歸赴秋試因省別業三首·其二
作者：陳造
朝代：宋

年事真無頼，官曹已憚煩。
兒堪付門戶，吾粗有田園。
遊舊因相問，襟懷爲細論。
此心歸隠計，日日受風幡。
送張文昌帥豫章二首·其一
作者：陳造
朝代：宋

倚俟新年轉化鈞，晝方三接徑抽身。
平時但有凝香夢，盛世那無勇退人。
滕閤賓筵時可醉，金華詩令看重新。
盍思遠邇商霖望，不但淮鄉有涸鱗。
送張文昌帥豫章二首·其二
作者：陳造
朝代：宋

談間賓客重宣州，到後兒童敬細侯。
薤本擊彊休領擥，棠陰問俗見風流。
湖連市屋疑豐樂，江遶城闉似石頭。
鷗鷺要盟公莫信，江湖祇許半年留。
送曹器遠從使虜
作者：陳造
朝代：宋

暑風焮面黄塵底，曹侯據鞍輕萬里。
曉趁官程夜未休，不爲功名爲知己。
男兒生有四方志，誰能俛眉婦車裏。
周原咨度使塵飛，漢官威儀渠顙泚。
異時橫草恐不免，此去灌瓜聊復爾。
赤縣神州吾舊物，文謨武略君奇士。
列聖恩波迄未涯，百年胡運今如此。
山川險隘須默究，他日上前煩聚米。
殺胡之林定何許，持酒遐望一啟齒。
歸來有句敵車攻，老子滯懣資一洗。
送李元英還常熟從周宰讀書
作者：陳造
朝代：宋

久趼尋師足，還家訖受經。
可容輕日力，政使带朝星。
高步須堂奧，它年看典刑。
奉親時得笑，餘事賜袍青。
送李監嶽二首·其一
作者：陳造
朝代：宋

李侯西州英，早著武士冠。
朅來淮上郡，鷄羣見翠鸞。
清詩萬卷餘，脫手走銅丸。
初聽耳目醒，再讀毛骨寒。
解榻一甌茗，敢作粗官看。
今者連日語，衮衮爲發難。
中年可堪別，別君倍悲酸。
書來有新句，政用驅愁端。
送李監嶽二首·其二
作者：陳造
朝代：宋

寥寥黄陳後，詩律日就卑。
京江一燈續，天乃不憗遺。
念君從之遊，十年塤應箎。
盡渠磋磨巧，况君粹美資。
奪標快一得，不計弟子師。
向來誦新作，格力欲并馳。
扃戶玩明月，寒餓用一岐。
及今辦一飽，無取空名垂。
送李象山趨朝二首·其一
作者：陳造
朝代：宋

人將宰象山，蕭散目郎署。
即今撥煩手，蓄縮殆難措。
鄰分銅鐵名，恐坐汙染故。
髯君千日留，曾無疾頑怒。
德孚俗風動，政洽民孺慕。
過虞櫝中毀，穩下竿頭步。
定川壯哉縣，瞢不揣鯫腐。
虎鬚有危攬，羊腸無善御。
彼此劇易間，霄壤計相去。
滿懷血指羞，乏君斲輪具。
鄰輝幾餘分，忽復失强助。
歸舟不可挽，臨風悄延佇。
送李象山趨朝二首·其二
作者：陳造
朝代：宋

書肘詎容掣，箏柱不可膠。
付事多其防，職業自寂寥。
頗思圓機士，細苛舉綱條。
宰邑古難之，茹苦耐煎熬。
百抑不一揚，推波益驚濤。
由來法愈密，祇爲下所操。
一饑驅我出，銅墨强折腰。
捩翅著籠中，側睨鵬沖霄。
平生有知己，持橐貳銓曹。
君來定倒屣，道我不自聊。
願推變通術，霧雨均枯焦。
而况代舍舊，肯惜引手勞。
送瑞蓮新米白酒與韓監倉
作者：陳造
朝代：宋

珍珠滴紅敵紫腴，君家寶此如珍珠。
我家玉友亦勝友，論交遣到君座隅。
秋蓮結實甘勝蜜，香粳薦新玉爲粒。
遥知毫末不及賓，一笑聊同孟光喫。
送羅提舉
作者：陳造
朝代：宋

萬口歌謠裏，臨岐挽使車。
五雲金碧際，平步闖天居。
皇眷須裨益，清朝有詔除。
致君真夙素，活國此權輿。
壯歲持英節，春風滿比閭。
民皆樂耕鑿，吏敢狃侵漁。
日者流離嘆，時方旱暵餘。
飽饑親勞來，骨肉費勤渠。
汲直開倉後，韓公報政初。
重前漢皇席，肯挾子公書。
冠豸傳應實，嬰鱗可待徐。
規恢今日事，抱負與時攄。
吏治捐邦蠹，羣妖信鼎魚。
衰翁憐命蹇，違世坐才疎。
但有江山助，曾無甔石儲。
登門仍造次，作意借吹噓。
此去遊丹地，能無薦子虛。
壯心翔碧落，歸夢謝黄淤。
凝睇成分袂，從人更曳裾。
念爲天下賀，不擬賦愁予。
送羊侯因簡崔帥
作者：陳造
朝代：宋

殿廬護嚴外蕃宣，崔侯文武能兼全。
石城之政列城先，迄今遺愛春與妍。
爾來淮上提帥權，淮民歌舞且晏眠。
術業可但朝路傳，異域南首爭駢肩。
舊故顧念無愚賢，如我衰病霜滿顛。
眷眷未肯即棄捐，一紙緘春飛墮前。
嬾拙雙足如繞纏，欲往謝之尋回船。
每獨念之幾針氈，叔子北歸氣翩翩。
棋酒辦與君周旋，未醉定復譚臞仙。
知我抱犢方中田，黄堂名酒壓香泉。
淮白不下槎頭鯿，叔子小駐當還轅。
有人北望心拳拳，無使渴德垂饞涎。
送羊侯因簡崔帥一首
作者：陳造
朝代：宋

遊宦何許佳，解印還故鄉。
舊國仍舊都，別去未始忘。
一旦吾眼中，怡然得徜徉。
釣處它日梁，樹是兒時桑。
扶携擁道周，老倪皆壺漿。
官簿有高下，此樂均未央。
羊侯萬金將，文武擅兩長。
稜威肅貔虎，談兵厲冰霜。
小作漳濱卧，斗飯方健强。
胡爲倚秋風，歸思歌慨慷。
似聞山陽郊，迓者立堵牆。
湖蟹九月肥，社酒千室香。
海舶來麋䴥，江戶送鱒魴。
舉白作鯨吸，羅幙同春陽。
樂事有如此，夙志今始償。
我袖如椽筆，落紙煙雲翔。
自今小晝錦，爲君記新堂。
送臧子與子儀之楚州告免解二首·其一
作者：陳造
朝代：宋

二臧如靜女，不受朱粉加。
尹姬望邢娥，宜著帝者家。
向來揚蛾眉，衆喙怒以呀。
指玉謝堅潔，擘肌起疵瑕。
去汝忽若蛻，人與室俱遐。
玉臺鏡如月，滿意事鉛華。
九重訪娟麗，萬目看嫮姱。
當使聽聽者，昂首七香車。
送臧子與子儀之楚州告免解二首·其二
作者：陳造
朝代：宋

昭代論豪傑，崔侯允武文。
小却折遐衝，厚用當致君。
敷政極中和，殖學根典墳。
士有砆玉岐，公自涇渭分。
何人非教育，二臧實不羣。
兩兩計偕去，名猶壅上聞。
試袖于蒍歌，往拜劉將軍。
心醉公瑾前，何待麴糵醺。
送臧汝舟楚州秋試
作者：陳造
朝代：宋

羨殺君家有兩方，阿戎材幹更昂藏。
久知筆力能扛鼎，此去賢書定探囊。
鄰近玉淵嘗借潤，眼中珠樹看爭芳。
舊陪衆俊工飛動，老氣因君尚激昂。
送葉主簿楚州應錢帥之招
作者：陳造
朝代：宋

漢庭用少餘，無策銷外侮。
充國七十翁，勝算定樽俎。
夫君譚西北，萬里真目睹。
諸將失投機，遽豈一二數。
形勢可聚米，君王未借箸。
江湖五十年，帝閽嚴九虎。
後生不更事，兒戲議邊圉。
圓方殊枘鑿，寂默忍羈旅。
平生干霄氣，百吞不一吐。
白眼閲流俗，閉口避爾汝。
山陽文武資，幹國今吉甫。
清嘯臨籌邊，志已無驕虜。
經年虛代舍，須君作謀主。
心嗤區區鄭，緩不省之武。
盍思度外意，徑略紙上語。
山陽吾未識，彷彿夢眉宇。
斷知磊落人，衆棄能獨取。
一巵勸臨分，三歎欲輕舉。
抒君胸中奇，定作商應羽。
還應訪隠淪，道我聽鷄舞。
送詩陳惠伯
作者：陳造
朝代：宋

危樓深室桂爲堂，題品端宜虎豹章。
歷數諸公皆大手，尚須此老索枯腸。
馳神幾夜層虛上，血指如今妙斲傍。
聊復送君供覆瓿，未須傳到鄭公鄉。
送赴省七子
作者：陳造
朝代：宋

憶昔塗抹鬢未秋，著書初不緣窮愁。
交契往往第一流，愛且助之恩意周。
翳桑槃飯驚浪舟，如輠轉轂需膏油。
疾需妙劑寒需裘，李郝硯席初綢繆。
陳趙進脩警墮偷，出語鑿鑿珊瑚鈎。
三臧筆底風雨遒，丁年出我便一頭。
儒林丈人拔其尤，賢書政用譚笑收。
七子寂寂從我遊，窮人累人君信不。
迄今里閈聞沈浮，玉音下天正旁搜。
南宮之行勿夷猶，巨魚縱壑鷹辭韝。
鴈塔岐路鄰崑丘，捷音聯翩走吾州。
壯志此去不啻酬，士抱奧學追前修。
噤不施世吾儕羞，肯卧少室甘沈幽。
肯闖侯門提蒯緱，賢科夷塗古共由。
論才君等誰與儔，可學老子拙自謀。
所向數奇老不侯，一樽上盡猶未休。
索句軋軋繭緒抽，不作兒女聲悲啾。
倚須接武拱帝旒，付我一竿釣滄洲。
送趙夷仲南歸
作者：陳造
朝代：宋

離索老不堪，應接意多遻。
愛者挽不留，惡者推不去。
道人心如水，胡復生愛惡。
方厭塵瞇眼，倏驚瓊爲樹。
趙侯南州英，中抱經世具。
碧巖紫電耀，翠竹青鸞翥。
聯翩拜新作，一一彈丸句。
傾蓋得此友，霽月破愁霧。
交君良恨晚，別我用許遽。
溽暑挾旱氣，河底車取路。
在客身爲本，食眠要將護。
燕子遡北風，端許問尺素。
送雲巖老住天寧寺
作者：陳造
朝代：宋

道人兀坐雲巖山，雲巖之雲是知己。
風噓岫吸漫不知，道人之心亦如此。
從地湧出煥金碧，信手拈來自奇偉。
門施鐵限十五年，一旦刺頭閙籃裏。
天寧古剎中闤闠，學子遊人萬其趾。
世將喧靜計今昔，不信道人心似水。
方圓隨器我何與，乘流即行坎當止。
十字街頭鐘鼓鳴，八千偈成一彈指。
今秋客公我得閑，井甘不竭囊無底。
清譚要洗三載塵，肯學玉川勞送米。
送項平甫教授之成都
作者：陳造
朝代：宋

昔人石穴命西蜀，豈知桃源華胥隠石腹。
詩人昔吟蜀道難，何曾錦城風物平時看。
平時風物今猶故，井絡坤維神所護。
漢官威儀二百年，斬新不受胡塵污。
蜀民日爲藥市遊，家說追歡不說愁。
蜀人之文落中州，中州傖父縮頸羞。
吾徒向來夢遊處，今日登僊送君去。
遨頭上客人所敬，翰林先生士知慕。
似聞儒冠不容假，挽致鄒魯無難者。
况君筆力西漢前，亟遣人才有揚馬。
錦城之樂樂未涯，綠鬢朱顔君更佳。
要奉板輿追勝日，暮萬里橋朝浣花。
古今勝槩爭入眼，歸軒日日詩囊滿。
黄鵠東飛定有書，莫靳珠璣祇推懶。
送高縉之歸謀武林結課二首·其一
作者：陳造
朝代：宋

眼底論人物，如君亦壯哉。
作書猶乞米，造物不憐才。
跋履妨詩筆，祛除近酒盃。
飛塵棲劍室，歸棹莫遲回。
送高縉之歸謀武林結課二首·其二
作者：陳造
朝代：宋

輻輳羣英地，皇州異別州。
能文纔倚馬，作意付焚舟。
士價知名下，醫門要擔頭。
明年春鴈足，詢我賀書郵。
送鵪鴨臘龔養正二首·其一
作者：陳造
朝代：宋

霜湖風草自徜徉，夜網晨弦不易防。
作意分甘資一飽，爲撩清夢到江陽。
送鵪鴨臘龔養正二首·其二
作者：陳造
朝代：宋

騷人茹粥耐支離，過眼風光不到詩。
鄉味慇懃勸開肉，未妨新句解人頤。
送龍辭三章·其三
作者：陳造
朝代：宋

雷車轞兮電焱熹，孽氛靜兮旱魃摧，龍之來兮慰我思。
翠其幢兮羽旗，乘煥㸌兮紛躨跜。
龍之去兮盍徐之，蜚雨兮一且再。
室予居兮穀予饑，眷他州之枵橎兮，匪龍其吾曷依。
東阡北陌兮謳而嬉，右湖左海兮夜不扉，林屋之洞兮蟠翠微。
瓊餐兮貝宮，雲璈兮玉妃。
奠龍居兮無愧，功成兮龍則歸，送龍兮陳辭。
溪藻芡兮山有蕨薇，餞吾歸兮幾時。
遊乾明分韻得山字
作者：陳造
朝代：宋

一從雋軌得追攀，日日江皋倒載還。
貪向諸公論友義，未容老子憶家山。
酒邊鯨吸仍疇昔，筆底羊腸出險艱。
莫便樽前話分袂，此心不與石俱頑。
遊乾明分韻得山字
作者：陳造
朝代：宋

竹風清如水，浣我塵埃顔。
老禪貧無錐，小破蔬筍慳。
短轅下鴟夷，共此半日閑。
住筆訊鶑燕，把盃屬江山。
老夫病止飲，苦語澀莫刪。
揆予郊島寒，著君季孟間。
江柳未遽折，園花且同攀。
後夜短亭夢，漫寄東風還。
遊北山
作者：陳造
朝代：宋

有客可與遊，闕酒得無病。
豈意四從事，過我不待請。
洗杓挹風度，免慙林花盛。
公學此味如，渾厚兼醇正。
公量虛谷如，有來良善應。
肯分兵厨瀝，少佐筆力勁。
罷營杖頭錢，徐取松間徑。
登臨舊能賦，七發踵枚乘。
此興老未衰，西日尚餘映。
風怒雷再鼓，雲破天一鏡。
山花下野鳥，詩題一堪命。
府公文章伯，聲稱聳羣聽。
明朝倒錦囊，非是庶所訂。
豈伊綵鳳鳴，而聆露鶴警。
定知謝東山，凡百易子敬。
遊山陽十首·其一
作者：陳造
朝代：宋

山陽城外艤舟初，先問黄公舊酒壚。
空有向來觴詠意，歲華不貸白髭鬚。
遊山陽十首·其一〇
作者：陳造
朝代：宋

熙臺楚觀小開樽，老去登臨易斷魂。
蹀血龍荒平昔志，即今搔首望中原。
遊山陽十首·其七
作者：陳造
朝代：宋

會看亭下水涵空，菡萏香中理釣筒。
北道主人吾有託，不應獨饗北窗風。
遊山陽十首·其三
作者：陳造
朝代：宋

官池二十四鴛鴦，錦綵爭鮮伴醉狂。
翡翠有兒知更好，幾時飛到酒樽傍。
遊山陽十首·其九
作者：陳造
朝代：宋

劉伶臺畔酹金巵，寂寂荒丘带晚暉。
今日先生不能飲，婦言屏棄未爲非。
遊山陽十首·其二
作者：陳造
朝代：宋

邗溝帆席即長淮，鬢未霜時慣往回。
絳縣老人今若此，此生更復幾番來。
遊山陽十首·其五
作者：陳造
朝代：宋

故人不復倒奚囊，但有荒阡蔭白楊。
魂定可招吾得已，試吟楚些命巫陽。
遊山陽十首·其八
作者：陳造
朝代：宋

多許金釵換好辭，長巾短帊縷金泥。
老來詩力知何似，細訪香羅驗舊題。
遊山陽十首·其六
作者：陳造
朝代：宋

高郎胸次著瀟湘，亭枕城闉野趣長。
我欲亭西分一曲，白鷗波外自鳴榔。
遊山陽十首·其四
作者：陳造
朝代：宋

玳筵當日小紅裳，珠壓雙丫十歲强。
回首方知但青子，胡琴聲裏怨茶商。
遊慈溪龍虎軒
作者：陳造
朝代：宋

坐曹可勝勞，出郭復行役。
半年定海令，三度慈溪客。
慈溪足勝處，山秀江繚碧。
終然縈夢寐，遑此事遊歷。
高軒閟龍虎，表表市闤側。
得興不暇慵，徙倚且數刻。
洞戶初推敲，階除旋登陟。
向來攫怒勢，枯幹抱頑石。
乃知名實間，未易膠今昔。
尚喜詩翁碑，不受蒼蘚蝕。
可但神所護，人未忘翁德。
非使老眼明，斯遊竟無得。
遊靈山二首·其一
作者：陳造
朝代：宋

高人避俗水雲居，客子偷閑簿領餘。
本自毗耶病居士，不妨僧飯小躇躕。
遊靈山二首·其二
作者：陳造
朝代：宋

何年山股創禪房，陵谷遷移不易量。
舊日中流小浮玉，如今欲到祇褰裳。
過伏龍祠
作者：陳造
朝代：宋

蜀棧荆江志未酬，兩京直擬笑譚收。
僅容孱后存酅祀，誰遣東吳解魏仇。
制敵豈應無法正，爲謀不合有譙周。
伏龍祠上長烟靄，憤氣堂堂恐未休。
過八疊山
作者：陳造
朝代：宋

我從外朝來，嶮峭相連接。
巉絕不可上，孰與西八疊。
車匪毛羽去，我豈猿猱捷。
一步九頓仆，陟起正岌嶪。
飛蘿攀恐斷，狠石高更躡。
時方積雨後，沒骭泥涉涉。
客居慣澤國，未到意先懾。
呀如敵場赴，隸卒不敢怯。
及此問次舍，猶覺口嚅囁。
剪燭未渠寢，尚恐夢驚魘。
過八疊山
作者：陳造
朝代：宋

路入于平舒倦眼，襄陽佳處亦班班。
燒香峴好思三峴，八疊山高似萬山。
喜此經行無雨阻，向來遊覽坐天慳。
山靈定笑貴野鶩，默遣歸求邦域間。
過八疊舖問宿
作者：陳造
朝代：宋

平野俄空闊，遥山且有無。
斜陽對捫蝨，暝樹忽啼烏。
老去猶羈旅，生平頗壯圖。
田翁詫豐歲，不擬話爲儒。
過呂仙洞四首·其一
作者：陳造
朝代：宋

神遊八極此焉歸，紫府天寬石作扉。
倦客重來炷沉燎，轉頭六十七年非。
過呂仙洞四首·其三
作者：陳造
朝代：宋

嵌巖中有玉爲壺，不作嵇生守煅爐。
玩世肯嘗東老酒，翻身時過洞庭湖。
過呂仙洞四首·其二
作者：陳造
朝代：宋

天人蛻迹便天飛，混迹塵凡世得知。
歲歷七朝踰六百，朝朝冷眼閲行尸。
過呂仙洞四首·其四
作者：陳造
朝代：宋

塵蹤了鳥病催殘，夢謁真人九轉丹。
已熟浮生枯骨觀，更悲凡質遇天難。
過樊村
作者：陳造
朝代：宋

幾日囚籠鳥，今朝縱壑魚。
空勞計遲速，凡百有乘除。
岸勢驚禽過，江聲午夢餘。
心融得新句，澄水滴銅蜍。
過樊村
作者：陳造
朝代：宋

襄鄂二千里，何啻三百灣。
風色九順逆，左往復右還。
舟行已三日，沿流不作艱。
即今蒼煙面，猶是泊處山。
信次有定期，曲直了不關。
聊可供戲事，輕橈與回環。
過繁昌
作者：陳造
朝代：宋

江山互映带，竹樹渺隠見。
居人江山閒，安處忘古縣。
泊舟穴子初，舊觀儼自薦。
𡻊山高攙雲，雲際抹深靛。
慰我塵埃容，嘉此煙雨面。
山脚慣奔走，尉曹分卑賤。
縣人應指似，鬢改顔狀變。
漂零渠未知，憂患嘗欲遍。
俛仰二十年，轉眄閲蜚電。
故人半在亡，在者或海甸。
明朝理去楫，山影暝江練。
安得人如山，來往長相見。
遣興次前韻
作者：陳造
朝代：宋

斫水蘄斷流，捻鹽寧療渴。
區區守荒學，籠鳥眩樊遏。
向來麋鹿姿，祇可樵牧活。
始其事誦數，魄似窮鬼奪。
文字取憎疾，見謂蜩螗聒。
回首輩行人，班劍或朝謁。
方嗟沈带減，正坐河魚孽。
分無青雲上，但有枯策閲。
峩峩指頂地，羣口免騷屑。
醪敷兒爲供，蜜脾手親割。
敝帚非世用，槁梧取己說。
非君莫逆者，此懷誰與說。
反求每日誑，百行收一節。
西來傾藁冊，又滿三百葉。
暮年了無得，付子鏡中雪。
還家登悔來坡
作者：陳造
朝代：宋

下坡黐鴈墮，上坡風鷁退。
歷險雖末勢，未易忘嘆慨。
散人吏隠心，下上不云悔。
摩眼見南山，衆嶺莫謀大。
雲陰巧蔽虧，日御頗隔閡。
誰規山一凹，千室作闤闠。
嵐影暝竹柏，吾廬良好在。
言歸休吾勞，嘯詠山與對。
還王編修詩卷
作者：陳造
朝代：宋

奕奕長篇間短吟，子綦天籟伯牙琴。
幾人不溺西崑體，老我親聆正始音。
得寶渾驚探驪頷，換金當復售雞林。
還詩正恐非子助，晝易忘饑夜易深。
邵伯阻風小泊贈送行諸公
作者：陳造
朝代：宋

長征每愛日，小泊未遻意。
陰風自南北，客子聽軒輊。
召棠望吾鄉，不作秦越異。
船閣鴈鶩洲，人穿魚蝦市。
相逢各吳語，知識十三四。
水實不自買，海錯有佳饋。
餞行餘十客，超俗見友義。
笑譚寒谷春，爲我洗羈思。
相與卧玉瓶，跋燭得微醉。
老懷易作惡，別語毋動喙。
郝澤民主簿贈詩次韻二首·其一
作者：陳造
朝代：宋

夫君糠粃視錢神，詩逼黄初論借秦。
義槩咸推天下士，簿曹聊見宰官身。
茶香延客自不飽，書幣踵門誰可人。
從古功名多晚節，相逢雙鬢未妨新。
郝澤民主簿贈詩次韻二首·其二
作者：陳造
朝代：宋

薄宦年來尚轉蓬，忍將榮悴問虛中。
共憐杜老諳爲客，不訝元忠厭作公。
勝日笑譚方衮衮，殘冬光景苦匆匆。
棋枰得雋詩反水，誰信吾徒舊諱窮。
郡寮按樂飲趙判院有詩次其韻
作者：陳造
朝代：宋

簿書棼如絲，取樂得少空。
悠然杯勺興，藉此歌舞送。
從事來官厨，醉不睡鄰甕。
衣裳賸蘭澤，言議雜囂閧。
人生醒忌獨，勝日飲須痛。
向來韝上鷹，府公解其縱。
先生作禪卧，肯以靜嗤動。
形臞詩則昌，萬境供日用。
文字與紅裙，寧非一理共。
退之强分別，無乃夢中夢。
絲竹娛中年，耐此髮種種。
明當解予酲，酒德賡舊頌。
郡齋鶴飛來作三詩還之·其一
作者：陳造
朝代：宋

倒頰翹然望四遐，芝田懸圃不應賒。
僊僊飛傍茅茨下，誤認西湖處士家。
郡齋鶴飛來作三詩還之·其三
作者：陳造
朝代：宋

君家矯矯乘軒骨，聞道今成趙璧回。
却擬黄堂掣鈴問，夜光論斗幾時來。
郡齋鶴飛來作三詩還之·其二
作者：陳造
朝代：宋

不知蝸舍安卑陋，何似侯家效羽儀。
千字罷賡明遠賦，一詩聊送佐卿歸。
郢州二首·其一
作者：陳造
朝代：宋

古郢繁華得少留，披雲更喜識賢侯。
徑容拱挹侍譚笑，怪底咄嗟成獻酬。
羅綺香中偷醉眼，蕙蘭叢裏掉吟頭。
何如白玉堂中客，試問樽前小莫愁。
郢州二首·其二
作者：陳造
朝代：宋

滿慰人間渴雨心，未收雲靄定爲霖。
憐渠沾水論涓滴，况我行舟苦滯淫。
已漲麥田千里碧，更添沙料一篙深。
小軿會指晴山去，布穀提壺各好音。
郢州守風二首·其一
作者：陳造
朝代：宋

驚風清旦捲黄沙，薄暮蜚雲尚砲車。
今夜石城樓上角，不妨重聽小梅花。
郢州守風二首·其二
作者：陳造
朝代：宋

甕盎轟豗恣擊撞，珮環時亦奏鏗鏘。
風濤欲靜猶須怒，一付天吳自抑揚。
郭家洲
作者：陳造
朝代：宋

携兒上絕岸，微徑步蒙密。
人稀鳥烏樂，老屋幾百室。
荒凉郭家洲，籬落映殘日。
問俗得周旋，譍門頗倉卒。
興衰今昔殊，郭姓尚十七。
鄰里闕鹽茗，翁姬僅盥櫛。
共說頻歲歉，平陸江浪沒。
場圃或潭洞，椽栱行螾蛭。
去秋微收爾，樵採取黔突。
接耳多樂郊，一去恐兩失。
吾邦有杜母，撫我不待乞。
蠲租桑柘在，休役孫子佚。
意使流殍無，寧後倉廥實。
官今潯陽來，吏師那容失。
書紳拜此賜，知我佐郡紱。
古來裨肉食，多自蒭蕘出。
必若窮吏道，孰先究民疾。
剝膚快目前，吾固笑無術。
都下春日
作者：陳造
朝代：宋

烟林紅翠已班班，雨後春工不暇慳。
付與笙簫三萬指，平分綵舫聒湖山。
都梁八首·其一
作者：陳造
朝代：宋

淮汴朝宗地，孤埤只眼前。
譙樓西日淡，戍鼓北風傳。
破竹非無計，澆瓜亦自賢。
客愁渾幾許，撫劍倚吳天。
都梁八首·其七
作者：陳造
朝代：宋

向來經世藴，每作負山馳。
鬢髮不留黑，京塵慙舊緇。
生涯黄卷在，心事白鷗知。
回首林泉癖，窮吾不爲詩。
都梁八首·其三
作者：陳造
朝代：宋

新居得翠微，景趣自幽奇。
白石羣羊卧，脩篁翠葆欹。
山光銜睥睨，雲影傍藩籬。
席戶無車馬，禽猿不更疑。
都梁八首·其二
作者：陳造
朝代：宋

天外纖雲盡，山巔望眼遥。
平淮剪綠野，白塔界晴霄。
客裏風光異，吟邊物象驕。
功名它日事，回首興蕭條。
都梁八首·其五
作者：陳造
朝代：宋

路惡惟沙磧，山回忽市廛。
樓臺明晚照，花竹暝寒煙。
生事知無警，歡聲驗有年。
猶嫌武陵遇，不載割淮鮮。
都梁八首·其八
作者：陳造
朝代：宋

年年漢臣節，春鴈與同歸。
番俗尊華服，皇家後武威。
市中斜毼賤，水外拂廬稀。
南北皆生息，和親果是非。
都梁八首·其六
作者：陳造
朝代：宋

犬吠葱青裏，人家竹徑深。
短籬循石磵，老屋枕煙岑。
牛瘠知春事，鳩啼認晏陰。
豐年易爲客，盃酒慰幽尋。
都梁八首·其四
作者：陳造
朝代：宋

關塞凄凉處，青徐指顧邊。
如何漢正朔，不盡禹山川。
將略輕三捷，天威重萬全。
諸公不愒日，老子判留年。
都梁塗中
作者：陳造
朝代：宋

西來行路未妨長，敢指淮山作異鄉。
隨處饋漿驚禦寇，有人酬藥話韓康。
柳方弄色新經雨，雲似多情巧護霜。
風俗淳厖節物好，一樽時與倒詩囊。
鄧倅有詩次韻
作者：陳造
朝代：宋

袖手從公辟不懷，天心月脇有餘才。
將壇賈勇知無敵，冊府新除定見催。
楚國誰今衙屈宋，歐門我亦後蘇梅。
錦囊得句無虛日，盡卷淮山勝槩回。
酬賈學錄韻并送炭
作者：陳造
朝代：宋

何人戴目倚錢神，更問吾徒拂甑塵。
醉纈不供詩客眼，弊裘應笑廣文貧。
坐看十日澠爲雨，遥想千家桂作薪。
貸子曲身當得句，地爐分施臘前春。
采石渡
作者：陳造
朝代：宋

大江礙崇山，突起作湍悍。
采石天下險，揭厲誰敢玩。
戈樓泊千艘，鋒旗麗天漢。
昨憶辛巳秋，胡馬蜂蟻亂。
敢觸貔虎怒，旋作狐鼠竄。
繄此折其角，羣孽終內叛。
孤亭試一登，明眼得奇觀。
回首吾葉舟，已復艤沙岸。
我犀不敢然，幽察神所憚。
欻聽鉦鼓閧，戎事閲鵝鸛。
折衝須武備，保治頼彊幹。
鄙夫華封祝，泚筆亦其漫。
重九山陽儀真兩使君送酒
作者：陳造
朝代：宋

酒會文期興尚濃，佳辰一笑坐天窮。
兩州各遣六從事，九日俄成一病翁。
詩不受催空急雨，帽無緣落任西風。
明朝晴徑通行屐，却漫枝笻遶菊叢。
金地寺
作者：陳造
朝代：宋

側徑崎嶇去，飛蘿次第捫。
山橫欲無地，路轉却逢村。
竹柏圍荒寺，莓苔上繚垣。
殘僧不知客，芋火老雲根。
銀葫蘆
作者：陳造
朝代：宋

山水佳有餘，我與之周旋。
江行已久矣，今復領其全。
漾舟銀葫蘆，雪在春漸妍。
素瓊間蒼玉，化工與雕鎸。
屏圍無空缺，護此百頃天。
圖畫別濃淡，粉墨生雲煙。
人間有此境，定屬水府仙。
先生嗜奇勝，久駐無由緣。
命名失雅馴，吾意終慊然。
玉鑑扁山石，取重須時賢。
可無泊舟所，作亭近江壖。
登臨付楚客，當有雲錦篇。
銅官道中二首·其一
作者：陳造
朝代：宋

人家自瀹新茗，山路行衝翠嵐。
今日供人行李，向來夢裏江南。
銅官道中二首·其二
作者：陳造
朝代：宋

盡日巉巖峻陟，有時罷亞橫陳。
看雲不妨拄笏，耦耕定自知津。
錢弊
作者：陳造
朝代：宋

爲家重牆垣，爲民須貨殖。
揚廬國北戶，東南頼控扼。
淮民魚米餘，百貨仰殊域。
用銅防外泄，用鐵乃奇畫。
一利伏一弊，救弊要得策。
持貨貿官券，捨此莫衣食。
錢貨天下用，鐵乃限南北。
坐令兩淮民，塊處斷貿易。
計鐵取券直，十纔收六七。
朝賢愛淮民，此困盍矜恤。
銅鐵均國寶，通變豈無術。
近甸視遠地，未可岐畛域。
况今苦倒垂，倚待振焚溺。
緣江八郡爾，雜用顧何失。
官券朝北來，淮俗暮安宅。
即今私鑄斷，胡尚膠今昔。
吾貧復淮人，計勢不容默。
鑑湖道中
作者：陳造
朝代：宋

風烟佳處放歸橈，吟坐篷窗首屢搔。
萬壑千巖爭獻狀，三江九堰自忘勞。
尚多菡萏張秋錦，少待蟾蜍印夜濤。
繚碧森青誰子宅，未容載酒訪清高。
長句簡諸公
作者：陳造
朝代：宋

君家開宴爲酴醾，竹聲裂石絃輥雷。
我家芍藥繼如許，如解商量先後開。
深紅妍白各媚嫵，瓊肌玉骨無纖埃。
日高未覺睡態足，風定亦送龍香來。
素艷壓架頩欲雨，粧面卧叢羞未擡。
邢娥微服屏粉黛，衆女望影慙莫陪。
真妃嬌泥午酒困，紅潮作暈回香腮。
春到陋邑好花少，鬰鬰高柳間古槐。
濃李淺桃不入眼，菖條杏葉何有哉。
喜如足音賞魏紫，愁寄驛使邀江梅。
殘春索寞風絮亂，有此二物生庭隈。
維揚金腰可伯仲，閩南素馨但輿臺。
倚煙娉盈復妖嫮，等閑力挽春光回。
東皇有情花有意，似欲我輩倒玉罍。
君家賞花我方病，憶花有恨空成堆。
我家花開病適愈，對花發興知難裁。
簿領困人日作惡，玉山猛判花前頹。
及今樂事須秉燭，風狂雨橫誰能猜。
長蘆寺二首·其一
作者：陳造
朝代：宋

梁帝號用儒，顧有佞佛癖。
區區泥其粗，佛者寧汝即。
矯矯隻履翁，談妙塵可析。
冀上一言契，何意水投石。
瓶錫翩然逝，北去甘面壁。
有道惡驚世，應俗肯留迹。
一時起誕罔，千載受誑惑。
至今利涉地，傳流何荒惚。
渡江一葦爾，古今尚遺植。
紛紛捕影徒，唱一和者百。
遠渡有浮杯，行空或飛錫。
至人果善幻，幾何異鬼蜮。
世人墮邪蔽，狥虛不計實。
我學謝傅韓，艤舟重唶唧。
長蘆寺二首·其二
作者：陳造
朝代：宋

昔年望長蘆，去江逾百步。
垣宇呀已缺，浮圖欹欲仆。
僧徒噬肯留，日有沉溺懼。
重來舒望眼，佛剎非故處。
安衆得亢爽，定遷酬夙素。
似聞瓶錫侶，復作醯蚋聚。
居人禱蠶麥，行客乞泉布。
營者肆夸侈，施者不顧慮。
百堵煥金碧，奚翅復其故。
往往豪儁人，四壁有未具。
彼徒創寺意，取鎮湍濤怒。
向來梵唄所，倏爲蛟螭據。
在己不自保，誘俗說依怙。
波流置不省，此理吾未諭。
閑居十首·其一
作者：陳造
朝代：宋

雪雲脫壞漏朝陽，風物橫前引興長。
紅糝紫蕤今次第，遷鶑來燕費商量。
閑居十首·其一〇
作者：陳造
朝代：宋

寒食清明一箭過，晚晴庭院綠陰多。
兔葵燕麥易輕脫，紅藥碧桃須孰何。
閑居十首·其七
作者：陳造
朝代：宋

閉關不爲賞心闌，咫尺東園到自難。
斟酌東君惜春色，破除十九作陰寒。
閑居十首·其三
作者：陳造
朝代：宋

春來敢自貸衰慵，正要檀欒間白紅。
愛竹少留枝策徑，灌花分破著書功。
閑居十首·其九
作者：陳造
朝代：宋

桃李爭先不待催，梅花轉首已青苔。
即今蜀種胭脂樹，壓倒羣芳尚嬾開。
閑居十首·其二
作者：陳造
朝代：宋

種桃接李不辭勤，旋作花前把酒人。
羨殺文禽映花語，飛來趁得見成春。
閑居十首·其五
作者：陳造
朝代：宋

破曉東風尚作寒，孤筇隨客已媻姍。
絕知蚤起非吾事，要趁梨花带露看。
閑居十首·其八
作者：陳造
朝代：宋

病減還思近麴生，嚼花嗅蕊對空瓶。
不應斗酒錢三百，猶惜春衣耐獨醒。
閑居十首·其六
作者：陳造
朝代：宋

步屧歸來未覺勞，迎門喧笑問兒曹。
笑翁渾似魚千里，小圃周圍日幾遭。
閑居十首·其四
作者：陳造
朝代：宋

僊僊弄影俯瓊瑶，月地香紅苦見撩。
清夢定爲蝴蝶去，杏花繁處宿良宵。
閑適二首·其一
作者：陳造
朝代：宋

人間火烈更風蜚，笑殺幽人詠檜枝。
貪赴敵場爭腐鼠，寧知造物玩癡兒。
百年擾擾玄駒聚，萬化悠悠野馬馳。
老子床頭但周易，尚容隠几耐支離。
閑適二首·其二
作者：陳造
朝代：宋

丁年故紙枉埋頭，老去時名底用求。
得句蓋嘗身被謗，屏書姑免眼爲仇。
關門工作橐駝坐，閲世已冥鵬鷃遊。
槁木山麋真適適，從來里舍議家丘。
閒題
作者：陳造
朝代：宋

自笑冠裳裹沐猴，只今江海信虛舟。
斷無貝闕珠宮夢，好在黄鷄紫蟹秋。
詩外盡爲閑日月，人間分占素公侯。
政須鷗鷺供青眼，未厭山林映白頭。
閲史六首·其一
作者：陳造
朝代：宋

百戰淮西僅奏功，澶淵欲戰已平戎。
三紆相紱猶公道，長爲萊公羨晉公。
閲史六首·其三
作者：陳造
朝代：宋

樹威立敵祇商君，俯仰欺誣莽更文。
何事君王自聰哲，三槐五鼎買崩分。
閲史六首·其二
作者：陳造
朝代：宋

公安枯竹本何知，摽表精忠解不私。
應笑神奇甘臭腐，讒鋒得意幾餘時。
閲史六首·其五
作者：陳造
朝代：宋

徐穉申屠晚見機，當時張邴是先知。
冥鴻久矣層霄上，置網彌山漫爾爲。
閲史六首·其六
作者：陳造
朝代：宋

平時憤世謝王符，更肯佯狂踵接輿。
須信有心端有累，與君乘木用舟虛。
閲史六首·其四
作者：陳造
朝代：宋

帝惜人才幾手培，誅鉏借作盜權媒。
更憐孫息追仇誤，忍死龍荒首不回。
閲水教次前韻
作者：陳造
朝代：宋

戈船干柂截江長，殺氣氛昏日氣黄。
江畔詩翁泚椽筆，射蛟無復羨樅陽。
陪盱眙王使君東游四首·其一
作者：陳造
朝代：宋

錦席浮波影，牙檣轉霧霏。
飛花窺碧酒，舞蝶傍紅衣。
野日歌前淡，雲峯望處微。
游魚應與樂，啼鳥莫催歸。
陪盱眙王使君東游四首·其三
作者：陳造
朝代：宋

紅旗圍皂蓋，離迾碧山隅。
水色涵雲樹，賓筵著畫圖。
香溫金鑿落，花亞錦屠蘇。
醉裏銀絲鱠，漁舟不待呼。
陪盱眙王使君東游四首·其二
作者：陳造
朝代：宋

纜解鷗飛處，船移柳影中。
林廬桃李月，浦溆蕙蘭風。
酒淺能無醉，歌長惜有終。
賦詩聊泚筆，寓意未須工。
陪盱眙王使君東游四首·其四
作者：陳造
朝代：宋

風林山闕處，茅舍兩三家。
小駐回鶻隊，重尋粟玉花。
疎煙橫暖靄，碧溜漱晴沙。
野興未渠盡，數峯明晚霞。
陳主管招飲
作者：陳造
朝代：宋

鵲拳庭竹語頻頻，忽有書來寂寞濱。
盛事許同花燭夜，芳辰仍醉綺羅春。
璧聯香閤初鳴鳳，霞泛仙觴定脯麟。
更辦歸裝攟珠玉，一時人物各詩人。
陳伯固使君禱雨得雪爲作
作者：陳造
朝代：宋

妖魃肆虐挻餘災，麥田未麥空黄埃。
饑民忍饑守鄉土，倚公力挽和氣回。
梵筵告旱初拜手，補陀仙人已回首。
楊枝一麾神受職，雪龍占先效奔走。
飛翔作意擅曉昏，膏潤趁時救枯朽。
人名此雪宗丞雪，祈禳取携屈伸肘。
德政可但人間最，大士與徒龍與友。
閔雨競喜雪應祈，今段尤拜天賜厚。
歸前帝席指日冀，更遣奇祥福諸後。
太歲在戌如在酉，看取乞漿還得酒。
陳君美許仲和赴省病不能出餞以二絕句·其一
作者：陳造
朝代：宋

修程快著祖生鞭，勝日同乘李郭船。
自愧不能扶病去，郭南亭上看登仙。
陳君美許仲和赴省病不能出餞以二絕句·其二
作者：陳造
朝代：宋

何人把酒送揚舲，定復從容柳下亭。
共說歸時柳陰合，與君衫色鬭青青。
陳學正孫學錄有詩復次韻
作者：陳造
朝代：宋

俗子敗興蚊咂膚，獨頼勝士相嬉娛。
彼異趣者嗤我迂，豈知木茂水不枯。
繄山韞玉淵懷珠，二子豪爽仍廉隅。
才名角立風義俱，詩筆爲我翻重湖。
雨膏霧沐春模糊，佳節尚忍孤雲腴。
古來左角計贏輸，但有丘隴埋煙蕪。
願言公等常娛予，不辱裋褐榮瓊琚。
山雌卑飛未妨臞，更用鳥烏歌吾吾。
陳學正惠詩酬以長句
作者：陳造
朝代：宋

寒風折人粟生膚，局坐掩戶孰與娛。
吾宗高義駕爲迂，新詩爛粲慰槁枯。
一百十二驪龍珠，春意誰遣生座隅。
吾宗學力源委俱，决爲巨川潴陂湖。
粉袍未脫口未餬，氣凌雲霄色敷腴。
肝肺向我每傾輸，我老舊學慙榛蕪。
妙語正頼君起予，不辦瓜李酬瑶琚。
病鶴曳翮寒松臞，可復飛動索故吾。
陳宣卿爲予作後彫圖
作者：陳造
朝代：宋

吾宗灑畫墨，似我詩得趣。
未至心手忘，敢議江山助。
東絹十幅圍，中有千尺樹。
窮冬萬蟲蟄，拆地雙虬怒。
彷彿風雨聲，想像棟梁具。
人間汗反漿，對此毛髮豎。
怪君物寫影，落筆神與遇。
自言閲世孰，妙解等僧悟。
每當槃薄餘，了知精靈聚。
此圖尤傑出，持用博新句。
墨君第一流，論世無殆庶。
三熏且十襲，復靳爲子賦。
陳總管坐上贈寫竹妓二首·其一
作者：陳造
朝代：宋

勁節蒼梢筆底寒，一天風雪與堅頑。
回思擁扇賓筵見，却爲嬌嬈一破顔。
陳總管坐上贈寫竹妓二首·其二
作者：陳造
朝代：宋

此君寫影道機熟，猶記涪翁詫子舟。
誰信紅衣萬鈞筆，擬分此派嗣湖州。
隗囂
作者：陳造
朝代：宋

諸父論情是至親，若爲見賣苟全身。
發崔冤魄旋無憾，眼見君侯殺伯春。
隠靜簡堂老贈籐杖
作者：陳造
朝代：宋

兩枝籐杖各過頭，一贈詩翁一自留。
借力崎嶇知意厚，分岐喧靜果誰優。
拄歸山路煙嵐好，橫向禪堂魔魅愁。
償盡阿師行脚債，不妨分我老滄洲。
隠靜道中
作者：陳造
朝代：宋

晴日暝復出，煙雲尚飛浮。
東風解人意，松間作颼飀。
罷馬不用鞭，正愜道塗修。
凉氣濯毛骨，百疾洒然瘳。
縈紆草根泉，激激冰玉漱。
籬頭薔薇花，娜娜新婦頭。
空林人語寂，野鳥時啁啾。
名山無窘步，春色况未休。
盤礴翠微寺，判作三日留。
曾非躭禪寂，聊此樂深幽。
文移暫見貰，清境與心謀。
晞髮五峰影，濯足雙澗流。
離伏龍
作者：陳造
朝代：宋

北風鏖屯雲，倦鳥白晝迷。
篩爲縣麻雨，寒氣晚凄凄。
何以贈行客，去路一尺泥。
卒徒淖莫前，草棘取新蹊。
可能辭滯留，十步九顛隮。
窮我恐非天，問子誰見擠。
少日憂患海，有眉未肯低。
流年况衰病，縱死非孩提。
戚欣何足云，壽夭久已齊。
秀色浮嶺路，清音淙上溪。
會心各姿態，捋須忘慘悽。
山靈不無情，斬新獻詩題。
離富池
作者：陳造
朝代：宋

江流寂無聲，明滅窗月曉。
客枕歸夢餘，意先西蜚鳥。
雪天信少風，翳面正繚繞。
富池忽信次，肯羨雕鶻矯。
向免犯險艱，神惠顧豈少。
今晨有佳興，調笑向諸小。
波平旗脚直，康莊馳騕褭。
鱗鱗到座隅，健鵲啅林杪。
人家積蘇間，山影橫練表。
未成官縛去，得句吾事了。
雨中題柏氏壁二首·其一
作者：陳造
朝代：宋

行尋詰屈躡崎嶇，已謝鄰翁果下駒。
北走松楸無數里，杖藜筋力尚枝梧。
雨中題柏氏壁二首·其二
作者：陳造
朝代：宋

蘇端頗慣招新客，御叔何煩訝聖人。
未用平章舊新雨，一樽聊喜對情親。
雨後病起二首·其一
作者：陳造
朝代：宋

旱歲仍無麥，淮民食正艱。
幾時占雨信，今日破天慳。
盡息田家嘆，聊開病客顔。
何由長歲稔，金火莫循環。
雨後病起二首·其二
作者：陳造
朝代：宋

小卧竹間齋，幽懷得好開。
病從凉後減，雨及望時來。
兩屩山千疊，諸雛飯一杯。
吾生計此耳，無夢到燕臺。
雨未止再次前韻二首·其一
作者：陳造
朝代：宋

蒼顔無酒不能紅，坐窗袖手禪衲同。
幾時羲馭肯憐客，滿意花卉摇光風。
樽酒向君懷抱盡，賡歌劇譚忘悔吝。
更看珠玉聯翩來，孰云猛乞猶小靳。
雨未止再次前韻二首·其二
作者：陳造
朝代：宋

樽前罷唱金縷衣，花爲蔫萎玉爲摧。
欠伸舊識名駒子，蘭艾一燎同飛灰。
匆遽不及呼莫莫，春愁禁人酒力薄。
擬令大白徑浮君，畢獻繼今仍此爵。
雪再次韻
作者：陳造
朝代：宋

卑官望雪心，有賦繼夢渴。
旱氣方兆朕，造物工式遏。
山城窮陋地，民以牟麥活。
即今稼事寶，趙璧還秦奪。
忽訝天雲近，旋遭鳥烏聒。
豐年得奇讖，賀詩簉佳謁。
了知叶氣熏，人定銷天孽。
老眼眩鹽絮，已不啻三閲。
瓣香爲神報，無乃笑瑣屑。
絕望羔酒醉，作意鷺股割。
賞雪須佳客，生恐無此說。
來年當更好，可但老農說。
來春還家吟，要使君擊節。
今朝泚筆否，浩蕩對雲葉。
儻肯躡凌兢，黍椀更一雪。
雪夜與師是棋次前韻
作者：陳造
朝代：宋

投醪士或醉，說梅人不渴。
窮途餘樂事，不受憂患遏。
詩可供呻吟，棋亦識死活。
朝來喜雪句，神藥胎可奪。
一枰與兒晤，斷無市聲聒。
既免沈舟諼，不作賭墅謁。
指冷良易忍，眼花苦爲孽。
疏置仍作罫，隨意略細閲。
瓜葛勝負間，時亦近屑屑。
策幾奇兵鏖，地比弱王割。
吾非江左管，舐犢愈愛說。
升沈作豐悴，今古無成說。
家居鼓吹具，藉以保晚節。
掀髯得一笑，爲汝倒蕉葉。
袖手聽殘更，紅鱗曀晴雪。
雪晴再次韻
作者：陳造
朝代：宋

璇穹瑩澈晴風後，曉日初融陌路泥。
老檜蒼筠潛動色，迎春送臘好分題。
藏春僧閤心曾戀，闖海山亭夢到迷。
回首桑陰三宿舊，鄮城東去虎存西。
雪晴再用韻
作者：陳造
朝代：宋

龍燭飛空雪漸無，光摇窮巷麗金鋪。
妓樓遽喜春生座，席戶渾驚粟在膚。
剡水不須乘興去，飯山猶是作詩臞。
自憐白髮疎慵客，擁被高舂夢未蘇。
雲巖曉·其一
作者：陳造
朝代：宋

淮山歸夢清莫續，僧窗睡足雨亦足。
鐘鳴鼓動萁爐紅，深炷沈檀共僧粥。
我生身口良易供，志願略與山僧同。
明年聽雨淮之東，還許幽人林下逢。
雲巖曉·其二
作者：陳造
朝代：宋

深堂清話紅燈續，不減前人參白足。
譚禪論詩僕爲僵，更啖芋魁分茗粥。
賦租正爾憂闕供，安得繼日笑語同。
他年渭北仍江東，鴈書定復嗟乖逢。
靈巖道中二首·其一
作者：陳造
朝代：宋

過盡南山過北山，幽花好鳥翠霏間。
滿前風物牽詩興，可是平生馬上閑。
靈巖道中二首·其二
作者：陳造
朝代：宋

涉澗登山倦不勝，松間敲戶有人譍。
竹簾瑣細爐煙直，小作蒲團入定僧。
韓守松卿索近詩
作者：陳造
朝代：宋

昔人技成嘆屠龍，似我五字躭雕蟲。
鎸肝搯腎探戃恍，半世不辭詩得窮。
詩成頗訝神與力，疇昔夢中分五色。
援毫動作萬鈞斡，應俗何曾一錢直。
豪韓有句當千年，取世所遺政自賢。
數篇蜚向青眼邊，可復把玩盤中圓。
君家十頃圍翠密，近榭遠亭如畫出。
時須喚我一罇同，笑對風煙揮此筆。
頫江樓分韻得春字
作者：陳造
朝代：宋

子政文筆勁，武陵豪氣振。
高騫霄漢步，分占燕鶑春。
造化歸吟思，罇罍著散人。
芳時好賓主，載酒未妨頻。
題九老圖二首·其一
作者：陳造
朝代：宋

凉亭燠館塵埃外，野鳥溪花俎豆前。
但愛林泉映華髮，豈知勛烈載青編。
題九老圖二首·其二
作者：陳造
朝代：宋

帝憐憂國許歸田，猶得幽居俯澗瀍。
應笑詩人賦招隠，茹芝带索只臞仙。
題乾明寺壁
作者：陳造
朝代：宋

不待車輪四角生，欲行還駐爲交情。
又成一笑淥樽晚，詩卷竹風相與清。
題五柳先生詩編年後二首·其一
作者：陳造
朝代：宋

淵明英傑氣，不減運甓翁。
漫仕徑拂衣，高枕北窗風。
平生經世意，蕭然詩卷中。
卯金納大麓，正自竊鈇雄。
妖雛自取死，遽敢貪天功。
斯文未斲喪，吾道聊污隆。
把菊得沉醉，直氣歛長虹。
區區記隠德，史筆殊未公。
題五柳先生詩編年後二首·其二
作者：陳造
朝代：宋

邸報議麟經，卜書目羲易。
曲學暫雺曀，日月豈終蝕。
陶翁詩百篇，優造雅頌域。
九原不容作，妙意渠能測。
今君語析塵，指示了皂白。
定知泚筆人，斜川舊仙伯。
毫釐無餘藴，領覽飽新得。
言下悟未師，吟邊識圓澤。
題人家壁
作者：陳造
朝代：宋

等是黄粱未熟時，車塵馬足竟胡爲。
山翁不起功名想，足糓多田正自奇。
題傅商卿家壁二首·其一
作者：陳造
朝代：宋

表表兩卿吾莫逆，青芻白飯玉爲醅。
因循桑下成三宿，解后花時更一來。
題傅商卿家壁二首·其二
作者：陳造
朝代：宋

酒處清譚燭下棋，歸期初未厭遲遲。
若爲徑作翩然去，明日陰晴可得知。
題六么後
作者：陳造
朝代：宋

愛愛少日淫奔女，愛愛死作貞烈婦。
東隅一跌收桑榆，竟得佳名傳樂府。
男子處死正自難，此女勵志雪柏寒。
至今挺挺在人目，詩翁作詩垂不刊。
誰翻此詩入宮羽，檀唇緩歌細腰舞。
直掩霓裳羽衣曲，更問離魂饋漿女。
且玩此舞空金巵，莫奏此曲增悲悽。
蘭摧蕙枯崑玉碎，不如人家嫁狗隨狗鷄隨鷄。
百年佳麗終枯骴，汝名芬芳無已時。
捨生狥義渠安之，而我更用興悲爲。
我悲所悲人不識，撫事懷人悼今昔。
翻雲覆雨行路難，君不見買臣之妻彥升客。
題六宜堂
作者：陳造
朝代：宋

昔人厭俗心，寧取無肉瘦。
平時眼爲青，綠士須客右。
立節自修竦，適用兼庇覆。
君家所居堂，音響不待叩。
千溝蔭百椽，一一渭川秀。
公今王元之，好尚如授受。
記樓賦此堂，異聲同一咮。
心謀耳目適，所樂壹能副。
昔人言外意，泥一乃百漏。
拘拘六者間，見未脫科臼。
我此小盤礴，萬境欻通透。
徐步寒玉琤，長謠靈籟奏。
主人信清絕，此君舊幽茂。
并策超俗勳，醉墨點衫袖。
題別浦遠來舟圖
作者：陳造
朝代：宋

道人毫端妙用，幻出烟水淮南。
頻與東風商略，幾時送我歸帆。
題劉明府所藏秋江欲雨圖
作者：陳造
朝代：宋

墨雲含雨江空濛，島嶼細瑣連煙空。
我家茆屋菰葦叢，卷蓑背笠隨漁翁。
展掩倍覺心神融，緬想慘澹經營中。
王孫玉面食肉相，萬里山川入遐想。
當時宮禁斷過逢，可得如儂逞江望。
江天漠漠那容畫，渺莽風烟生筆下。
鳬鴻滅沒波不摇，霧墅霜林共蕭灑。
乃知絕藝神與通，般薄傲睨窺化工。
市師日日江湖上，幾人擅價能無窮。
君家雙蓮冰玉質，此畫與人俱第一。
固應緘鐍付牢收，俗眼紛紛莫輕出。
題劉行父凈香軒
作者：陳造
朝代：宋

劉郎何所有，寒碧二百本。
方渠懋進脩，藉爾伴蕭散。
妙處鼻觀領，翛然市聲遠。
朱墨五千卷，日力自繾綣。
久聞伯仲間，珠璧各櫝韞。
一笑挹此君，方外得嵇阮。
饑鳳吟夜良，斑犀散春晚。
慣嘗推枕聽，肯作芼羹挽。
長翁紀幽致，一字粲褒衮。
譜傳渭川孫，石屹益州笋。
行當洊驚雷，龍躍闖天閫。
功名有咄嗟，世道計舒卷。
平昔對床約，里閈規息偃。
大屋俯嬋娟，晝繡替前扁。
題史髯詞卷二首·其一
作者：陳造
朝代：宋

方朔歲星仍客星，竊桃他日太狂生。
幾時又泛靈槎去，平掇天孫翠織成。
題史髯詞卷二首·其二
作者：陳造
朝代：宋

南風未蟄浙江波，倦客閑愁似許多。
安得雙鬟如阿素，紅檀聲裏釂金荷。
題史髯詩卷後二首·其一
作者：陳造
朝代：宋

平生一士萬金多，更恨詩人餓澗薖。
羈旅忽成開笑口，軟紅塵底得陰何。
題史髯詩卷後二首·其二
作者：陳造
朝代：宋

腦脂侵眼耐昏眵，詩卷猶便小字題。
浪信奇方須損讀，即今刮膜勝金篦。
題吳司理子隆兼隠
作者：陳造
朝代：宋

紳笏視林藪，達人忘異同。
端知柱下史，却笑鹿門翁。
犴獄仍陰德，詩書亦雋功。
何須笠澤去，煙浪放船篷。
題吳子隆兼隠二首·其一
作者：陳造
朝代：宋

盛吉低眉亦問囚，不疑斷獄但春秋。
定知小試皮鞭罷，却喚樵青薦茗甌。
題吳子隆兼隠二首·其二
作者：陳造
朝代：宋

元亮官居亦松菊，次山生事有笭箵。
酒如欵乃聲中醉，目向平反笑處長。
題因師百鴈圖二首·其一
作者：陳造
朝代：宋

蓼灘蘆渚好徜徉，肯便雲天去作行。
未用選奴防夜燎，不妨結伴傲晨霜。
題因師百鴈圖二首·其二
作者：陳造
朝代：宋

聞道崔公作蘆鴈，端如莊叟玩鯈魚。
鶱翔唼啑妙百態，君看老因般礴餘。
題因師蒲桃圖二首·其一
作者：陳造
朝代：宋

因師寫物三昧手，公取天機付筆端。
坐想瑛盤分磊磈，憶嘗貝齒冰甘寒。
題因師蒲桃圖二首·其二
作者：陳造
朝代：宋

晶熒壓架紺珠圓，苒蒻縈風露葉鮮。
病酒人方渴羌似，爲師開卷忍饞涎。
題因老松江烟雨圖二首·其一
作者：陳造
朝代：宋

遠峰近薄鑑中浮，每泊行舟十日留。
雨望晴臨俱不惡，最憐烟靄暝高秋。
題因老松江烟雨圖二首·其二
作者：陳造
朝代：宋

千里湖山宿霧昏，倚欄一筆解平吞。
漁郎好在收綸罷，想踞笭箵共一樽。
題墳庵壁四首·其一
作者：陳造
朝代：宋

餬口卑官似不逢，解將觴詠當千鍾。
劣優何似隆中叟，投老歸來作卧龍。
題墳庵壁四首·其三
作者：陳造
朝代：宋

鍾鳴已飯尚來遊，竹好排門不待求。
爭席饋漿吾不計，此身滄海信虛舟。
題墳庵壁四首·其二
作者：陳造
朝代：宋

損益纔通理洞明，不應知死異知生。
惜無人把宣尼語，說似當年尚子平。
題墳庵壁四首·其四
作者：陳造
朝代：宋

寂寞江湖吏隠翁，平生純默養胸中。
即今技癢餘詩癖，時眩晴霄作綵虹。
題姑蘇南道者庵
作者：陳造
朝代：宋

城南路長勤往返，迎送何由貸吾嬾。
向來紅葉撲吟袍，重到綠秧圍望眼。
有人閲世風前蓬，年年客我此庵中。
問津莫問庵中翁，貝葉結伴渠陽聾。
題寒光雪嶂圖
作者：陳造
朝代：宋

曀寒流覆絕壁，君纔得想像間。
輸我一庵漁浦，雪中真看江山。